**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Μαρτίου 2022, ημέρα Δευτέρα και ώρα 16.05΄, στην Αίθουσα «Προέδρου Αθανασίου Κωνστ. Τσαλδάρη» (223), του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις». (3η συνεδρίαση)

Στην συνεδρίαση παρέστησαν ο Υφυπουργός Οικονομικών κ. Απόστολος Βεσυρόπουλος, καθώς και αρμόδιοι Υπηρεσιακοί Παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**  Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις».

Παρακαλώ τους Εισηγητές και τους Ειδικούς Αγορητές να ψηφίσουν επί της αρχής του νομοσχεδίου.

Το λόγο έχει ο Εισηγητής της Πλειοψηφίας, ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):** Υπέρ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας**): Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Ειδικός Αγορητής του Κινήματος Αλλαγής, ο κ. Σκανδαλίδης .

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Ειδική Αγορήτρια του ΚΚΕ, η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Κατά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ, ο κ. Βιλιάρδος, θα ψηφίζει μόλις ανέβει από την Ολομέλεια.

Ο Ειδικός Αγορητής του ΜέΡΑ25, ο κ. Αρσένης, έχει δηλώσει «κατά».

 Συνεπώς, όπως προκύπτει από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Οικονομικών «Εκσυγχρονισμός του πλαισίου λειτουργίας της Επιτροπής Κεφαλαιαγοράς - Πρόγραμμα συνεισφοράς Δημοσίου σε ευάλωτους οφειλέτες μέχρι τη μεταβίβαση της κατοικίας τους στον φορέα απόκτησης και επαναμίσθωσης του κεφαλαίου Α΄ του μέρους δευτέρου του τρίτου βιβλίου του ν. 4738/2020 - Ενσωμάτωση στην ελληνική νομοθεσία των Οδηγιών (ΕΕ) 2020/1151 και (ΕΕ) 2021/1159, νέος μειωμένος Ενιαίος Φόρος Ιδιοκτησίας Ακινήτων (ΕΝ.Φ.Ι.Α.), επείγουσες φορολογικές και τελωνειακές ρυθμίσεις για την αντιμετώπιση ιδίως της ενεργειακής κρίσης και άλλες διατάξεις», γίνεται δεκτό επί της αρχής, κατά πλειοψηφία.

 Εισερχόμαστε στη συζήτηση επί των άρθρων του νομοσχεδίου.

Το λόγο έχει ο Εισηγητής της Πλειοψηφίας, ο κ. Παπαδημητρίου.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ (Εισηγητής της Πλειοψηφίας):**  Ευχαριστώ πολύ, κύριε Πρόεδρε.

Όπως είπαμε κατά την πρώτη ανάγνωση και συζήτηση με το νομοσχέδιο ρυθμίζονται επείγοντα θέματα που πρέπει να λυθούν σε ορισμένους τομείς. Εισάγεται ο ΕΝΦΙΑ. Λύνονται προβλήματα με το αγροτικό πετρέλαιο και ρυθμίζονται και ορισμένες διατάξεις που αφορούν στους ευάλωτους.

 Στο Α΄ Μέρος του νομοσχεδίου έχουμε την Επιτροπή Κεφαλαιαγοράς με τροποποίηση διατάξεων σε νόμους του 1991 και του 1995.

Με το άρθρο 3 προσδιορίζονται ξανά οι αρμοδιότητες της Επιτροπής Κεφαλαιαγοράς σε θέματα κυρώσεων, πειθαρχικών ποινών και συστάσεων και η δυνατότητα της Επιτροπής για μη επιβολή κυρώσεων σε περίπτωση εκ των υστέρων συμμόρφωσης.

Στο άρθρο 4 αποσαφηνίζονται οι αρμοδιότητες του Διοικητικού Συμβουλίου σε επίπεδο εσωτερικής οργάνωσης.

Στο άρθρο 7 επικαιροποιείται ο Οργανισμός της Επιτροπής Κεφαλαιαγοράς με Προεδρικό Διάταγμα.

Με το άρθρο 9 έχουμε τη νέα διεύθυνση αξιολογήσεων, που είναι σημαντική αλλαγή στην εποπτική λειτουργία της Επιτροπής.

Να διευκρινίσω εδώ, επειδή το ανέφερε και ο συνάδελφος της Αξιωματικής Αντιπολιτεύσεως, ο κ. Γκιόλας, ότι ως προς το άρθρο 6 η πενταετής παραγραφή για τις παραβάσεις της νομοθεσίας που ισχύει στην κεφαλαιαγορά δεν καταλαμβάνει τα χρηματιστηριακά ποινικά αδικήματα και δεν υπάρχει ο κίνδυνος παραγραφής σοβαρών ποινικών αδικημάτων. Αντιθέτως ενισχύεται η ασφάλεια δικαίου, καθώς μέχρι σήμερα δεν υπήρχε προθεσμία εντός της οποίας η Επιτροπή έπρεπε να ασκήσει την εξουσία της για επιβολή διοικητικών κυρώσεων.

Στο Β΄ Μέρος του νομοσχεδίου, περιλαμβάνονται τα άρθρα 1 έως 26, που αφορούν στο πρόγραμμα «Κρατική στήριξη των δανείων πρώτης κατοικίας ευάλωτων οφειλετών, μέχρι τη λειτουργία του φορέα απόκτησης και επαναμίσθωσης» - περιγράφονται αυτά στα άρθρα 13 έως 15. Είναι το ενδιάμεσο πρόγραμμα στήριξης, διάρκειας 15 μηνών, όπου το κράτος θα επιδοτεί κάθε μήνα τη δόση του δανείου πρώτης κατοικίας ευάλωτων οφειλετών, αποτρέποντας παράλληλα οποιαδήποτε διαδικασία αναγκαστικής εκτέλεσης σε βάρος τους. Άρα η αυξημένη προστασία, απόλυτη θα έλεγα, συνεχίζεται.

Το ύψος της επιδότησης προσδιορίζεται στο άρθρο 20. Είναι από 70 έως 120 ευρώ ανάλογα με το εύρος του νοικοκυριού.

Το συγκεκριμένο μέρος του νομοσχεδίου, κύριε Πρόεδρε, δέχτηκε κριτική αρνητική από τα κόμματα της αντιπολίτευσης, παρόλο που μοναδικός σκοπός των διατάξεων είναι η στήριξη και προστασία των ευάλωτων. Δεν επιδοτεί μόνο μέρος της δόσης του δανείου της κύριας κατοικίας των ευάλωτων, αλλά αποτρέπει και τους πλειστηριασμούς.

Στο άρθρο 15 του νομοσχεδίου τα κριτήρια είναι το συνολικό εισόδημα, 7.000 ευρώ για μονοπρόσωπο νοικοκυριό, προσαυξανόμενο κατά 3.500 ευρώ για κάθε μέλος μέχρι το ποσό των 21.000 ευρώ ετησίως, ανεξάρτητα αυτό από τη σύνθεση του νοικοκυριού. Η συνολική φορολογητέα αξία της ακίνητης περιουσίας δεν πρέπει να υπερβαίνει τις 120.000 ευρώ για μονοπρόσωπο νοικοκυριό, προσαυξημένη κατά 15.000 για κάθε πρόσθετο μέλος μέχρι του ποσού των 180.000.

Στην πρώτη μας συνεδρίαση έγινε λόγος για ημίμετρα, ότι το πρόγραμμα αφορά λίγους. Υπενθυμίζω ότι κατά τη διάρκεια της πανδημικής κρίσης το Υπουργείο Οικονομικών έθεσε σε ισχύ το πρόγραμμα «Γέφυρα Ι και ΙΙ» για την κρατική επιδότηση της δόσης των δανείων της πρώτης κατοικίας.

Τώρα με την παρούσα λύση που δίνει η κυβέρνηση αντιμετωπίζονται οι επιπτώσεις της πανδημικής κρίσης και η εντεινόμενη μετά τον πόλεμο στην Ουκρανία ενεργειακή κρίση και συνεχίζεται η λήψη μέτρων κοινωνικού χαρακτήρα, πάντοτε στοχεύοντας στους ευάλωτους συμπολίτες μας.

Η Κυβέρνηση παρέχει στα χαμηλότερα εισοδηματικά στρώματα μηνιαία δόση επιδόματος και άλλα μέτρα, τα οποία θα συζητηθούν συντόμως.

Το τρίτο μέρος του νομοσχεδίου, στα Άρθρα 27 ως 34 ενσωματώνεται στην Ελληνική Νομοθεσία η Ευρωπαϊκή Οδηγία 2020/1151 για την εναρμόνιση των διατάξεων των Ειδικών Φόρων Κατανάλωσης, που επιβάλλονται στην αλκοόλη και τα αλκοολούχα ποτά, που προκάλεσε άλλωστε και ενδιαφέρουσα συζήτηση -ευτυχώς ψύχραιμη και χωρίς την επήρεια των συγκεκριμένων ποτών- και τροποποιούνται οι διατάξεις του Εθνικού Τελωνειακού Κώδικα για τη φορολόγηση των αλκοολούχων ποτών. Με την Οδηγία 1151/2020 κατοχυρώνονται οι μειωμένοι συντελεστές Ειδικού Φόρου Κατανάλωσης σε σχέση με τον Κανονικό Συντελεστή Ειδικού Φόρου Κατανάλωσης που είναι 24,5 ευρώ ανά λίτρο, άνυδρο, όπως αναφέρατε. Ειδικά, για το τσίπουρο συστηματικών αποσταγματοποιών μειωμένος κατά 50% ο Ειδικός Φόρος Κατανάλωσης 12,25, για το παραδοσιακό προϊόν απόσταξης διήμερων αποσταγματοποιών μειωμένος κατά 85% του Ειδικού Φόρου Κατανάλωσης.

Τα Άρθρα 35 έως 36 λύνουν ζητήματα που σχετίζονται με το καθεστώς των λεγόμενων διήμερων μικρών αποσταγματοποιών. Φυσικά, παραμένει η απαλλαγή από την υποχρέωση έκδοσης φορολογικών στοιχείων των διήμερων, οι οποίοι παράγουν το προϊόν απόσταξης αποκλειστικά για κατανάλωση από τους ίδιους ή μέλη της οικογένειάς τους. Επαναφέρεται η δυνατότητα χονδρικής διάθεσης του προϊόντος απόσταξης από σημεία πώλησης αλκοολούχων ποτών για τους διήμερους αποστάκτες.

Στο Άρθρο 37 ενσωματώνεται στο εσωτερικό μαζί και η Ευρωπαϊκή Οδηγία 2021/1159, με την οποία απαλλάσσονται προσωρινά από τον ΦΠΑ αναδρομικά από την 1η Ιανουαρίου του 2021 οι εισαγωγές και παραδόσεις αγαθών καθώς και παροχή υπηρεσιών οι οποίες διενεργούνται από την Ευρωπαϊκή Επιτροπή ή Ευρωπαϊκό Όργανο ή Φορέα κατά την εκτέλεση των καθηκόντων τους που τους έχουν ανατεθεί με σκοπό την αντιμετώπιση της πανδημίας covid19.

Στο τέταρτο μέρος του νομοσχεδίου, ειδικότερα στα Άρθρα 40 έως 49, ρυθμίζονται ζητήματα που αφορούν στον ΕΝΦΙΑ. Με τον τρόπο αυτό γίνεται μια δεύτερη μεγάλη μεταρρύθμιση και με αυτόν τον τρόπο ξεπερνά η πλειοψηφία τις υποσχέσεις που είχε δώσει ως προς τον ΕΝΦΙΑ. Είναι προφανές για όλους μας νομίζω σε αυτή την αίθουσα, ότι ο ΕΝΦΙΑ ήταν κατά το σχεδιασμό του μία πληγή στη φορολογία, στη φορολόγηση δηλαδή των πολιτών. Σιγά σιγά πηγαίνει σε μία διαφορετική μορφή -δεν είναι η οριστική, είναι προφανές- σε κάθε περίπτωση όμως ο φόρος που τελικά καταβάλλουν οι πολίτες θα είναι μικρότερος κατά το ένα τρίτο από τον ΕΝΦΙΑ που είχε καταβληθεί το 2018. Πληρώνουν, δηλαδή, μικρότερο φόρο κατά 34% σε σύγκριση με αυτήν την ημερομηνία. Αυτό παρά τη δυσμενή οικονομική συγκυρία και τις πολλαπλές κρίσεις που σημαίνει ότι η υπόσχεση να αλλάξουν τα πράγματα στον ΕΝΦΙΑ έχει πρακτικά ολοκληρωθεί ήδη στα μέσα περίπου της θητείας της παρούσας Κυβέρνησης.

Με το Άρθρο 40 καταργείται ως Συμπληρωματικός Φόρος Φυσικών Προσώπων.

Με το Άρθρο 44 αλλάζει ο υπολογισμός του Κύριου Φόρου Φυσικών Προσώπων και ισούται εφεξής με τον Κύριο Φόρο επί του κάθε ακινήτου και την προσαύξηση του Φόρου Φυσικών Προσώπων ανάλογα με τη συνολική αξία της περιουσίας τους.

Με το Άρθρο 42 παρατείνεται για το έτος 2022 η απαλλαγή από τον ΕΝΦΙΑ για τα ακίνητα που είναι στην Περιφέρεια Αττικής, στην Περιφερειακή Ενότητα Κορινθίας, περιοχές που έπληξαν οι πυρκαγιές του Ιουλίου του 2018 καθώς και συγκεκριμένοι οικισμοί στη Φλώρινα, την Κοζάνη, στα Γρεβενά ή στα διοικητικά όρια των Δήμων Μαντουδίου, Λίμνης, Αγίας Άννας, Ιστιαίας, Αιδηψού στην Περιφερειακή Ενότητα Ευβοίας.

Στο Άρθρο 43 οι συντελεστές -και εδώ είναι μια πολύ μεγάλη αλλαγή- οι συντελεστές του Βασικού Φόρου Κτισμάτων διαμορφώνονται με καινούργιο τρόπο. Ενδεικτικά αναφέρω: για τιμή ζώνης από 750 έως 1.500 ευρώ ανά τετραγωνικό 2,8 ευρώ το τετραγωνικό αντί 3,70. Αντιστοίχως, στην επόμενη τιμή ζώνης ο συντελεστής πάει 3,70 ανά τετραγωνικό ενώ με το ισχύον καθεστώς για την τιμή ζώνης ήταν για μεν μέχρι τα 2.000 ευρώ 4,5 και μέχρι τα 2.500 ευρώ 6,00. Για τιμή ζώνης από 2.500 ως 4.500 ευρώ ο συντελεστής είναι 4,5 ανά τετραγωνικό αντί των 7,60 ανά τετραγωνικό που ισχύει σήμερα.

Άρα, η διαπίστωση είναι ότι, παντού, υπάρχει μια μεγάλη μείωση και εδώ είναι η περαιτέρω μείωση του ΕΝΦΙΑ. Είναι, δηλαδή, για όλους και πάει κατευθείαν στο να συναρτάται με την τιμή ανά τετραγωνικό. Επομένως, οι προσθέσεις που έχουν γίνει μετά, που έχουν ένα ζήτημα συζήτησης, και που έχουν να κάνουν με το συμπληρωματικό και τις προσαυξήσεις, είναι ένα ζήτημα, στο οποίο θα αναφερθώ στην επόμενη συνεδρίασή μας ειδικότερα, και στην Ολομέλεια. Πράγματι εκεί υπάρχει ένα ζήτημα, αλλά είναι ένα ζήτημα που προκύπτει, επειδή η απόφαση είναι να εξαντληθεί η μείωση του φόρου στον αρχικό του υπολογισμό –δηλαδή, στον υπολογισμό που αφορά σε όλους μας.

Σημαντικό είναι το άρθρο 46, που επεκτείνει την έκπτωση φόρου του 30% σε αξία ακίνητης περιουσίας ως 100.000, από 60.000 που ίσχυε μέχρι σήμερα.

Με το άρθρο 47, προβλέπεται η δυνατότητα καταβολής του ΕΝΦΙΑ σε 10 μηνιαίες δόσεις. Είναι άλλη μια ρύθμιση, που λαμβάνει υπόψη τις τρέχουσες δυσμενείς συνθήκες που έχουν προκληθεί από την πανδημική και την ενεργειακή κρίση και διευκολύνει τους οφειλέτες στην απόδοση του φόρου.

Στο Τέταρτο Μέρος του νομοσχεδίου εισάγονται, επίσης, φορολογικές παρεμβάσεις, με στόχο τη στήριξη του πρωτογενούς κλάδου της χώρας -αγρότες και κτηνοτρόφους- που πλήττεται από την τρέχουσα ενεργειακή κρίση.

Στο άρθρο 50, θεσπίζεται μηδενικός ειδικός φόρος κατανάλωσης για το αγροτικό πετρέλαιο μέχρι τα τέλη του έτους, την 31η Δεκεμβρίου του 2022.

Με το άρθρο 51, μειώνεται στο μισό ο συντελεστής ΦΠΑ για τα λιπάσματα και διαμορφώνεται πλέον στο 6%, από 13% που ισχύει σήμερα. Επομένως, εισάγεται μείωση του ΦΠΑ 6% για τα λιπάσματα.

Στο άρθρο 53, καθορίζονται προθεσμίες υποβολής αίτησης για φυσικά πρόσωπα που μεταφέρουν τη φορολογική τους κατοικία στην Ελλάδα, με στόχο την ενίσχυση της απασχόλησης ή την τόνωση της επιχειρηματικής δραστηριότητας.

Με το άρθρο 58, παρέχεται η δυνατότητα να καταβάλλεται ο φόρος εισοδήματος, για το έτος 2021, σε 8 μηνιαίες δόσεις ισόποσες -εξίσου για τα φυσικά και τα νομικά πρόσωπα.

Με το άρθρο 60, παρέχονται φορολογικά κίνητρα σε δυνητικούς δωρητές για τη δημιουργία του Τεχνολογικού Πάρκου 4ης γενιάς από την Εταιρεία Ανάπτυξης Επιχειρηματικού Πάρκου. Είχε εξαγγελθεί και τώρα εκπληρώνεται.

Το άρθρο 61 αφορά σε εταιρίες ειδικού σκοπού διαχείρισης οικογενειακής περιουσίας. Στο σκοπό των εν λόγω εταιρειών προστίθεται η διαχείριση των δαπανών, που πραγματοποιούνται από τα φυσικά πρόσωπα, με φορολογική κατοικία στην Ελλάδα και τα μέλη των οικογενειών τους.

Όσον αφορά στο Πέμπτο Μέρος του νομοσχεδίου, εκεί περιλαμβάνονται διάφορες ρυθμίσεις αρμοδιότητας του Υπουργείου Οικονομικών. Ήδη, έχω αναφερθεί εκτενέστερα. Άλλωστε, δεν έγινε συζήτηση επ’ αυτών, κατά την πρώτη συνεδρίαση της Επιτροπής.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Παπαδημητρίου. Προτού δώσω το λόγο στον Εισηγητή της Μειοψηφίας, παρακαλώ τον κύριο Βιλιάρδο να μας πει τι ψηφίζει επί της αρχής.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Επιφύλαξη, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Επιφύλαξη. Ευχαριστώ.

Και τώρα ο λόγος στον Εισηγητή της Μειοψηφίας κύριο Αλεξιάδη. Ορίστε.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Κυρίες και κύριοι Βουλευτές της Διαρκούς Επιτροπής, κύριε Πρόεδρε και οι υπόλοιποι που ακούτε, εδώ και μέρες -από την προηγούμενη Πέμπτη, πριν από τη συνεδρίαση της Επιτροπής- έχουμε ακούσει την Κυβέρνηση να εξαγγέλλει μέτρα ανακούφισης, ενίσχυσης -πείτε το όπως θέλετε- του ελληνικού λαού. Την Πέμπτη τα ακούσαμε αυτά, το πρωί. Τα είχαμε ακούσει, την Τετάρτη, από τον Πρωθυπουργό και την Πέμπτη από τους Υπουργούς. Πόσο χρονικό διάστημα θέλει η Κυβέρνηση να νομοθετήσει και να τα φέρει; Δεν θα τα φέρει στο Κοινοβούλιο; Θέλω μια ενημέρωση. Θα τα φέρει εδώ για να τα συζητήσουμε, να τα κάνουμε καλύτερα, να τα τροποποιήσουμε, να τα ενισχύσουμε και να συγχαρούμε και την Κυβέρνηση που βοηθάει τον ελληνικό λαό;

 Γιατί δεν ενημερωνόμαστε καν πότε θα έρθουν;

Θα έρθουν στην Επιτροπή για να μπορέσει να γίνει αναλυτική συζήτηση ή θα έρθουν στην Ολομέλεια με μια τροπολογία και τον εκβιασμό ή τα ψηφίζετε είτε όχι;

Εμείς θεωρούμε ότι με βάση την κοστολόγηση των μέτρων μπορούμε να συνεισφέρουμε και θα το κάναμε και με προτάσεις και σήμερα στην ενίσχυση αυτών των μέτρων.

Θα το κάνουμε αυτό, βεβαίως, αν η Κυβέρνηση σταματήσει να απαξιώνει τη λειτουργία του Κοινοβουλίου και τον ρόλο των Βουλευτών. Και επιτέλους να μας φέρει μια Έκθεση του Γενικού Λογιστηρίου που να έχει κοστολόγηση των μέτρων.

Απουσιάζει ο κ. Υπουργός, αλλά θα απαντήσει ο κ. Βεσυρόπουλος, έχει και αυτός την εμπειρία σε αυτά τα ζητήματα. Δεν είναι δυνατόν οι Υπουργοί της Κυβέρνησης να βγαίνουν μόνοι τους, με εύκολους μονολόγους στα μέσα μαζικής ενημέρωσης και να εξαγγέλλουν. Φοβούνται να υπάρχει κάποιος από την Αντιπολίτευση, κάπως το καταλαβαίνουμε αυτό, είναι και η κατάσταση των ημερών.

Ξανά ακούσαμε τον Υπουργό σήμερα να λέει, ότι θα έρθουν μειώσεις στον ΕΝΦΙΑ 360 εκατομμύρια.

Που είναι;

Σας παρακαλώ, επειδή μπορεί να μη διάβασα κάτι καλά, να μην το κατάλαβα. Πείτε μας τη σελίδα στην Έκθεση του Γενικού Λογιστηρίου του Κράτους, που λέει «τόσο από αυτό το άρθρο, τόσο από εκείνο, τόσο από το άλλο»;

Που είναι στην Έκθεση του Γενικού Λογιστηρίου του Κράτους η μείωση κατά 360 εκατομμύρια;

Άρα, μέχρι στιγμής αυτό που λέτε δεν υπάρχει αποτυπωμένο σε αυτό που δώσατε. Αυτή είναι μία ένδειξη του πως βλέπετε τη λειτουργία του Κοινοβουλίου, αλλά δεν είναι η μοναδική.

Κοιτάξτε. Τι έγινε την Πέμπτη; Την Πέμπτη συνεδρίαζε η Επιτροπή εδώ με ένα νομοσχέδιο που θα έχει στην ουσία τέσσερα ή πέντε νομοσχέδια μέσα, δεν είναι μόνο ένα, και κάτω στην Ολομέλεια κατέθετε το Υπουργείο Οικονομικών, το περίφημο Επιτελικό Κράτος, οι άριστοι, οι ικανοί, τροπολογία σε άλλο νομοσχέδιο για διατάξεις του Υπουργείου Οικονομικών.

Καταλαβαίνουμε την κρισιμότητα της περιόδου, καταλαβαίνουμε και το εσωτερικό πρόβλημα της κυβέρνησης, αλλά επειδή πρέπει να έχουμε μια σαφή εικόνα σαν Επιτροπή Οικονομικών Υποθέσεων, όχι μπακάλικους λογαριασμούς, διότι τι βλέπουμε;

Ο κ. Σταϊκούρας, λέει «Ισχυρή ανάκαμψη της οικονομίας. Επιβεβαίωση της ορθότητας της οικονομικής πολιτικής της Κυβέρνησης».

Ο κ. Γεωργιάδης λέει «Η ανάπτυξη με ρεκόρ επενδύσεων».

Ο κ. Σκυλακάκης, λέει «Ενισχύουμε τα ευάλωτα νοικοκυριά και τη μεσαία τάξη».

Ο κ. Σκρέκας, λέει «Ενισχύουμε τα νοικοκυριά για τους λογαριασμούς του ρεύματος».

Ο κ. Χατζηδάκης, λέει «Συνεχής μείωση της ανεργίας».

Έρχεται μετά κάποιος άλλος και λέει «Δεν πάμε σε εκλογές, γιατί θα χάσουμε και θα μας τιμωρήσει ο κόσμος».

Συγνώμη, χαζός είναι ο λαός;

Αφού συμβαίνουν όλα αυτά τα πράγματα που περιγράφουν οι Υπουργοί, τι φοβόμαστε;

Εμείς, λοιπόν, λέμε ότι φέρτε επιτέλους στοιχεία, σταματήστε την προπαγάνδα για να κάνουμε ουσιαστική συζήτηση. Εδώ είναι Βουλή, δεν είναι κάποιο φιλικό κανάλι με στημένες ερωτήσεις και απαντήσεις.

Προχωρούμε σε προτάσεις. Ο Πρόεδρος της Ρυθμιστικής Αρχής Ενέργειας έκανε μία πρόταση για επιβολή έκτακτης εισφοράς στα κέρδη, που παράγονται κατά τη διάρκεια της ενεργειακής κρίσης στον κλάδο της υδροπαραγωγής κ.λπ..

Θα απαντήσει το Υπουργείο Οικονομικών, εξετάζει αυτή την πρόταση;

Διότι ο κ. Υπουργός Οικονομικών σε σημερινή του συνέντευξη είπε ότι δεν υπάρχει πλέον δημοσιονομικός χώρος για άλλες παροχές. Αφού δεν υπάρχει άλλος δημοσιονομικός χώρος και αφού έρχεται ένας φορέας του Δημοσίου και καταθέτει μία πρόταση. Παριστάμενος Βουλευτής της Νέας Δημοκρατίας σε άλλη εκπομπή, πολύ σωστά, είπε και αυτός, ότι πρέπει να γίνει μια τέτοια ενέργεια.

Για ποιο λόγο η Κυβέρνηση δεν τοποθετείται, δεν παίρνει κάποια θέση;

Διότι, θα συμφωνήσω απόλυτα με τον κ. Σταϊκούρα, όταν του ξέφυγε, το είπε, το μελέτησε, ότι όταν μειώνεις τους φόρους αυξάνεις την εισπραξιμότητα.

Ξέρει ο Υπουργός Οικονομικών ότι στον τομέα των καυσίμων υπάρχει τεράστιο λαθρεμπόριο και ότι όσο έχεις μεγάλους τους φόρους και αυτή την κατάσταση που έχεις έξω, έχεις απώλεια εσόδων;

Άρα, εάν μειώσεις τους φόρους θα έχεις αύξηση της εισπραξιμότητας.

 Να το εννοούν και να το υλοποιήσουν. Ας έρθω τώρα σε ορισμένα από τα άρθρα του νομοσχεδίου, γιατί ο χρόνος είναι συγκεκριμένος και δεν θέλω να τον καταχραστώ.

 Σε ό τι αφορά το πρόγραμμα της συνεισφοράς του δημοσίου, δεν έχω να πω πάρα πολλά. Νομίζω, ο εκπρόσωπος της ΕΚΠΟΙΖΩ τοποθετήθηκε πολύ σωστά, αλλά εγώ θέλω να θέσω το ερώτημα στο οικονομικό επιτελείο. Σύμφωνα, με όσα ανέφερε ο ίδιος ο Πρωθυπουργός μετά το Υπουργικό Συμβούλιο, στο οποίο παρουσιάστηκε αυτή η νομοθετική πρωτοβουλία, οι ωφελούμενοι θα είναι περίπου στους 3.000. Όταν υπάρχουν δεκάδες χιλιάδες οφειλέτες κόκκινων στεγαστικών δανείων, αυτό είναι όλο 3.000 και τελείωσε; Δεν θα προχωρήσετε σε άλλα μέτρα από εσάς που καταγγέλλατε εμάς για όλες τις ρυθμίσεις που κάναμε; Διότι παραλάβαμε συγκεκριμένη κατάσταση στα κόκκινα δάνεια και τη φέραμε εδώ που τη φέραμε.

 Πάμε τώρα σε ένα θέμα το οποίο απασχόλησε πολύ την συζήτησή μας και πολύ σωστά, διότι αφορά παραγωγούς πρωτογενούς τομέα . Αφορά, αυτούς που εδώ και αιώνες φτιάχνουν τσίπουρο και τσικουδιά . Αφορούν, αυτούς οι οποίοι βλέπουν από εσάς μία ακόμη διάψευση στα όσα λέγατε. Διότι, είπατε πριν ότι για το θέμα του φόρου δεν αυξάνουμε τον φόρο . Λέτε ότι μειώνουμε τον φόρο . Πάω λοιπόν και εγώ και ψάχνω στη σελίδα 235 μπορεί να έχει γίνει κάποιο τυπογραφικό λάθος, στην έκδοση Γενικού Λογιστηρίου και λέει: Ετήσια αύξηση των εσόδων από τον επαναπροσδιορισμό του συντελεστή Αιθυλικής αλκοόλης που παράγεται από τους διήμερους μικρούς αποσταγματοποιούς κτλ.

 Συγγνώμη, επειδή μπορεί να μην έχω καταλάβει καλά και να έχω μικρή εμπειρία. Δηλαδή, μειώνετε έναν φόρο αλλά αυξάνονται τα έσοδα του δημοσίου; Ας σοβαρευτούμε σας παρακαλώ πολύ και να δοθεί μια απάντηση εάν τελικά μειώνετε ή αυξάνετε το φόρο. Καταλαβαίνω τη δυσκολία στο πολιτικό σας αφήγημα, αλλά μη στεναχωριέστε ο τέταρτος φόρος είναι που αυξάνεται επί Νέας Δημοκρατίας παρά τα όσα λέγατε.

 Κι έρχομαι επίσης στο θέμα αυτό το τσίπουρου. Σε ένα επιχείρημα που ακούστηκε από τον Υφυπουργό, τον κ. Βεσυρόπουλο ότι υπήρχε μια τεχνική έκθεση του Γενικού Χημείου του Κράτους και φταίει η Κυβέρνηση του Σύριζα κλπ. Καταρχάς με αυτή την έννοια ο κ. Βεσυρόπουλος αναλαμβάνει την ευθύνη για το τι γίνεται στο Υπουργείο Οικονομικών για όποιο έγγραφο στο Υπουργείο Οικονομικών διακινείται από υπηρεσία σε υπηρεσία χωρίς να περνάει από το γραφείο του; Πέρασε από γραφείο Υπουργού κύριε Βεσυρόπουλε; Μισό λεπτό πέρασε από γραφείο Υπουργού; Εγώ ρωτάω το εξής κύριε Βεσυρόπουλε. Αν εσείς ως Υπουργός δηλώστε το στην Επιτροπή να είναι ξεκάθαρο.

 Εγώ είχα ευθύνη ως Αναπληρωτής Υπουργός Οικονομικών στο διάστημα που ήμουν για αυτά που περνούσαν από το γραφείο μου και που είχα την ευθύνη να τα υπογράψω, ή να τα συνυπογράψω. Να συμφωνήσω ή να διαφωνήσω. Για αυτά που κάνανε οι υπηρεσίες, χωρίς να χρειάζεται η γνώμη μου έχει ευθύνη ο Υπουργός; Αν εσείς όμως παρόλα αυτά θέλετε να αναλάβετε αυτή την ευθύνη επειδή γίνονται και περίεργα πράγματα στο Υπουργείο Οικονομικών θα ήθελα να πείτε ότι εμείς αναλαμβάνουμε την ευθύνη ως πολιτική ηγεσία, για ό,τι έγγραφο διακινείται στο Υπουργείο Οικονομικών και για ότι γίνεται.

 Επίσης μια πολιτική απάντηση. Τώρα, να έρχεται η Νέα Δημοκρατία που μαζί με το ΠΑΣΟΚ οδήγησε τη χώρα στη χρεοκοπία και που κληρονόμησε στον Σύριζα, μια συγκεκριμένη κατάσταση το 2015 και να μας κουνάει το δάχτυλο και να λέει, τι είναι αυτός ο τεχνικός φάκελος κτλ. πόσους τόμους και βιβλιοθήκες να σας δείξουμε για το τι κληρονομήσαμε και το τι είχατε κάνει το προηγούμενο χρονικό διάστημα.

 Σε ό, τι αφορά, σε σχέση με το θέμα του τσίπουρου και της τσικουδιάς εδώ σήμερα απεικονίστηκε από τη συζήτηση που έγινε η σύγκρουση η μεγάλη σε αυτόν τον τομέα.

Εμείς είμαστε όχι με τους λαθρεμπόρους στον τομέα αυτό όχι με τους λαθροδιακινητές, αλλά με αυτούς που έντιμα κοιτούν να βγάλουν το ψωμί τους. Με αυτούς που είναι στην πρωτογενή παραγωγή με αυτούς που θέλουν και μπορούν ένα παραδοσιακό προϊόν να το διατηρήσουν να το βελτιώσουν να το κάνουν νόμιμο.

 Στο θέμα του ΕΝΦΙΑ μια μεγάλη πολιτική συζήτηση που αρνηθήκαμε να την κάνετε εδώ διότι, ο κύριος Σταϊκούρας όταν του έθεσα το θέμα της υπενθύμισης, ποιος έφερε τον ΕΝΦΙΑ γιατί όλοι συζητάμε γιατί δεν κατήργησε ο Σύριζα τον ΕΝΦΙΑ. Ποιος έφερε τον ΕΝΦΙΑ στη χώρα; Θα υπάρχει κάποια στιγμή ανάληψη πολιτικής ευθύνης;

Εκεί, λοιπόν, μου είπε: «Να θυμηθώ, κύριε Αλεξιάδη, τι λέγατε για τον ΕΝΦΙΑ το 2015;» Να το θυμηθεί και να φέρει εδώ το τι έλεγα και το τι έλεγε ο ίδιος και κυρίως να μας απαντήσει ο ίδιος, γιατί οι διαφωνίες και οι αντιπαραθέσεις δεν είναι προσωπικές, είναι πολιτικές, θα μου λύσει και εμένα την απορία που έχω και επαναλαμβάνω συνέχεια και θα το κάνω μονότονα- όσο μπορώ να το κάνω- τι έλλειμμα, τι πλεόνασμα, τι αποθεματικό παρέδωσε όταν έφυγε από το Υπουργείο Οικονομικών; Το τι παρέλαβε το ξέρουμε, αλλά πρέπει κάποια στιγμή να ξεπεράσει το φόβο της σιωπής και να βγει και να πει: «όταν έφυγα από το Υπουργείο Οικονομικών το 2015 παρέδωσα στον αντικαταστάτη μου αποθεματικό τόσο», δεν μπορεί να κρύβεται πίσω από αυτό.

Σε σχέση λοιπόν με τον ΕΝΦΙΑ, στην δική σας Παράταξη- και βεβαίως μέρος της ευθύνης είναι και στο ΠΑΣΟΚ- είναι η δημιουργία αυτού του φόρου, η αύξηση αυτού του φόρου και επειδή κατά καιρούς λέτε, κύριε Βεσυρόπουλε και εσείς κύριε Σταϊκούρα διάφορα, φέρτε μας έναν πίνακα, πώς ξεκίνησε η βεβαίωση του φόρου- κύριος και συμπληρωματικός- τι παρέδωσε η Νέα Δημοκρατία το 2015- βεβαίωση φόρου κύριου και συμπληρωματικού- πόσο το αύξησε ο ΣΥ.ΡΙΖ.Α. ως βεβαίωση του φόρου- κύριος και συμπληρωματικός- τι παρέλαβε η Νέα Δημοκρατία τον Ιούλιο του 2019 και πόσο είναι με τις παρεμβάσεις που έκανε και πόσο είναι με τις παρεμβάσεις που θα κάνει το Μάρτη του 2022. Μην κρύβεσαι, τη στιγμή που έχετε τα Μέσα Μαζικής Ενημέρωσης μαζί σας, φέρτε τον πινακάκι, καταθέστε το στα πρακτικά, δημοσιοποίησε το, εκθέστε τον Αλεξιάδη και πείτε ότι «Όταν λέμε 360 εκατομμύρια, να τα στοιχεία με τα οποία προκύπτουν 360 εκατομμύρια».

Σε σχέση, λοιπόν, με τον νέο μειωμένο ΕΝΦΙΑ, τα όσα είπε η ΠΟΜΙΔΑ και το Οικονομικό Επιμελητήριο της Ελλάδος- δύο Φορείς όχι φιλικά διακείμενοι στον ΣΥ.ΡΙΖ.Α. και καλά κάνουν οι άνθρωποι, τη δουλειά τους κάνουν- αλλά το εντυπωσιακό είναι ότι φοβηθήκαμε να κάνετε διάλογο για το θέμα του ΕΝΦΙΑ, ακόμα και με το Οικονομικό Επιμελητήριο της Ελλάδας, ακόμα και με την ΠΟΜΙΔΑ. Φοβηθήκατε να κάνετε διάλογο με αυτούς και έρχεστε εδώ και μας μιλάτε για μια σειρά από παρεμβάσεις και δεν τα εξηγείτε, δεν μας φέρνετε δηλαδή πίνακες που να εξηγούν αυτά τα οποία είπε και στην πρώτη φορά που μίλησε ο κ. Παπαδημητρίου- του ζήτησα και τότε να μας δώσει τα στοιχεία, δεν μας τα έδωσε- αλλά θέλουμε τα στοιχεία. Ποια είναι η διαστρωμάτωση, πόσο ωφελούνται συγκεκριμένα κλιμάκια περιουσιακών στοιχείων, πόσα ΑΦΜ είναι σε αυτό το περιουσιακό στοιχείο, πόσο είναι στο άλλο κτλ.;

Καταλαβαίνουμε ότι δεν θέλουν να φέρουν αυτά τα στοιχεία, διότι ο μύθος που έχουν στήσει και αυτό που προσπαθούν να εξηγήσουν, θα καταρρεύσει. Εμείς όμως θα επιμένουμε σε αυτό.

Τέλος, σε ό, τι αφορά το ζήτημα πάλι του ΕΝΦΙΑ, θα θέλαμε στο θέμα του ΕΝΦΙΑ να εξηγηθεί με σαφήνεια στο άρθρο 43- μπορεί να μην το έχω διαβάσει και αυτό και μα μην το έχω καταλάβει καλά, κύριε Υπουργέ- απ’ ότι βλέπω λέει: «Μείωση για τιμές ζώνης μέχρι δυόμισι χιλιάδες ευρώ μόνο για το 2022». Τι σημαίνει αυτό, ότι για το 2023 δεν θα έχουμε μείωση για τιμές ζώνης; Γιατί ξέρετε το 2023 μάλλον θα γίνουν εκλογές- υπάρχει και συνταγματικό όριο, δεν μπορεί να πάμε πιο πίσω.

Σε ό, τι αφορά λοιπόν το θέμα του νομοσχεδίου, εμείς θέλουμε ενίσχυση του ρόλου του Κοινοβουλίου, ουσιαστική συζήτηση στην Επιτροπή Οικονομικών Υποθέσεων, να φέρει το Υπουργείο Οικονομικών σήμερα- να καθίσουμε και παραπάνω σήμερα, να περιμένουμε αν δεν είναι έτοιμοι ή να το φέρει από το πρωί το αργότερο- την τροπολογία με τα μέτρα που έχουν εξαγγείλει από την προηγούμενη Πέμπτη, να συζητηθούν τα μέτρα εδώ, να ενισχυθούν, να ψηφιστούν αν είναι δυνατόν από όλους, διότι αν υπάρχει αυτός ο δημοσιονομικός χώρος όλοι θα είμαστε ευτυχείς και σε κάθε περίπτωση, θέλουμε να αποφεύγονται οι εντάσεις και οι συγκρούσεις και όλα όσα έγιναν σήμερα στην Επιτροπή, διότι εμείς θέλουμε να πείθουμε με τη δύναμη των επιχειρημάτων μας και όχι με τέτοιες διαδικασίες που δεν προωθούν το διάλογο.

Ευχαριστώ πολύ για το χρόνο σας.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κύριε Αλεξιάδη και πιστεύω ότι θα υπάρχουν απαντήσεις από τους Υπουργούς είτε σήμερα είτε αύριο.

Όσον αφορά, κύριε Αλεξιάδη, γι’ αυτό που είπατε, καλό θα είναι, αυτός που τοποθετείται, από το στιγμή που δεν είναι ο ίδιος που δήλωσε, τουλάχιστον να δηλώνει ποιος είναι.

Είναι σαν να ξέρει η Επιτροπή ότι θα τοποθετείται εσείς ο κ. Αλεξιάδης και να μιλάει ο κ. Γκιόλας. Θα μπορούσε, λοιπόν, από την αρχή να πει ότι θα μιλήσει ο κ. Γκιόλας και να τελειώσει το θέμα. Οπότε μην το λέμε και το ξαναλέμε. Το προεδρείο κάνει πολύ καλά τη δουλειά του. Ευχαριστώ πολύ.

**ΤΡΥΦΩΝ ΑΛΕΞΙΑΔΗΣ(Εισηγητής της Μειοψηφίας):** Κύριε Πρόεδρε, ένας νέος αγρότης, μέλος του διοικητικού συμβουλίου πήρε το λόγο και μίλησε.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Ο νέος αγρότης μίλησε ως μέλος του Δ.Σ. του Συλλόγου Αμβυκούχων Τυρνάβου και Λαρίσης.

Ο Υφυπουργός Οικονομικών, ο κ. Βεσυρόπουλος έχει το λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ένα λεπτό μόνο, κύριε Πρόεδρε, γιατί τέθηκε το ζήτημα εάν η πολιτική ηγεσία, εάν ο Υφυπουργός Οικονομικών, όφειλε να γνωρίζει για τη διαβίβαση του τεχνικού φακέλου στην αρμόδια επιτροπή. Μάλλον, δεν το γνωρίζετε κύριε Αλεξιάδη, γιατί βλέπω 17.10.2017, νομίζω δεν ήσασταν εσείς. Ρωτήστε, όμως, την κ. Παπανάτσιου, όφειλε να γνωρίζει, γνώριζε για αυτόν τον τεχνικό φάκελο; Υπήρχε υπόθεση στο Ευρωπαϊκό Δικαστήριο που εκκρεμούσε για παράβαση και κατά την άποψή μου, έπρεπε η Υφυπουργός Οικονομικών να γνωρίζει τον τεχνικό αυτόν φάκελο, ενόψει του Ευρωπαϊκού Δικαστηρίου και της απόφασης της καταδικαστικής, που κακώς ήρθε, αλλά ήρθε τον Ιούλιο του 2019. Εσείς, φυσικά και δεν γνωρίζετε, γιατί δεν ήσασταν στις 17.10.2017, αλλά ρωτήστε την κυρία Υφυπουργό που ήταν τότε. Γνώριζε ή όχι; Εν αγνοία της έστειλε η αρμόδια υπηρεσία στην αρμόδια υπηρεσία της Ευρωπαϊκής Επιτροπής τον τεχνικό φάκελο; Απλά πράγματα.

**ΤΡΥΦΩΝ ΛΕΞΙΑΔΗΣ(Εισηγητής της Μειοψηφίας):** Αν επιτρέπετε, κύριε Βεσυρόπουλε, χωρίς να θέλω να κάνω θέμα σε αυτό, θα τοποθετηθεί αύριο η κυρία Παπανάτσιου. Εγώ απεικονίζω, απλά, το πώς λειτουργούν οι υπηρεσίες. Το τι υπογράφει ο Υπουργός είναι ευθύνη δική του. Γιατί σας ρώτησα και δεν απαντήσατε. Αν εσείς ως Βεσυρόπουλος, αναλαμβάνετε την ευθύνη για κάθε έγγραφο που διακινούν οι υπηρεσίες του Υπουργείου Οικονομικών με άλλα Υπουργεία ή με Ευρωπαϊκές Υπηρεσίες, επί της θητείας σας, αυτό είναι κάτι που καταθέστε το εδώ.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ήμουν ξεκάθαρος, δεν μιλούσα για το κάθε έγγραφο του Υπουργείου Οικονομικών, αν απαντά σε κάποιο πολίτη ή οτιδήποτε άλλο εννοεί ο κ. Αλεξιάδης. Μιλάμε για τον τεχνικό φάκελο, καθιερωμένης γεωγραφικής ένδειξης αλκοολούχου ποτού, τσίπουρου και τσικουδιάς, που τόσος ντόρος και διαδικασία γίνεται γι’ αυτό το πράγμα. Όφειλε να γνωρίζει η πολιτική ηγεσία ή όχι; Ας ρωτήσουμε την κυρία Παπανάτσιου. Εγώ, νομίζω, ότι όφειλε.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Ωραία, έχουν καταγραφεί.

Το λόγο τώρα έχει ο Ειδικός Αγορητής του Κινήματος Αλλαγής, ο κ Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ(Ειδικός Αγορητής του Κινήματος Αλλαγής):** Εγώ το πολιτικό μέρος της τοποθέτησής μου το έβαλα προχθές, στην πρώτη συνεδρίαση, για το θέμα της αρχής του νομοσχεδίου και νομίζω ότι, η ακρόαση των φορέων δεν προσέθεσε κάτι που διαφοροποιεί αυτή την τοποθέτηση. Σήμερα θα κάνω σχόλια επί των κεφαλαίων και αύριο, θα πάρω και την τελική θέση και για το κάθε άρθρο ξεχωριστά.

Σε ότι αφορά τον εκσυγχρονισμό του πλαισίου λειτουργίας της Επιτροπής Κεφαλαιαγοράς. Εδώ πέρα έθεσα ένα ερώτημα, το οποίο δεν απαντήθηκε, επί της ουσίας. Πιστεύω ότι γίνεται μια προσπάθεια, να ενδυναμωθεί ο ρόλος της Επιτροπής Κεφαλαιαγοράς. Όμως αυτό, δεν ξέρω εάν θα την ενδυναμώσει τόσο, ώστε να έχει καλύτερα αντανακλαστικά από αυτά που έδειξε στη Folli Follie. Δεν έχουμε και μεγάλες ελπίδες, όταν χρειάζεται εξωτερικό σύμβουλο για την κατάρτιση του Οργανισμού, του κανονισμού εσωτερικής λειτουργίας, του στρατηγικού σχεδίου και του ετήσιου επιχειρησιακού σχεδίου της Επιτροπής Κεφαλαιαγοράς. Και φυσικά, δεν έχουμε πολλές ελπίδες, αν κάνει πλάτες στην κυβέρνηση και στις τράπεζες, όπως έγινε με τη σκανδαλώδη αύξηση μετοχικού κεφαλαίου της τράπεζας Πειραιώς. Ελπίζουμε να αποκτήσει καλύτερα δημοκρατικά ανακλαστικά και να φιλοτιμάται να απαντά σε ερωτήσεις κοινοβουλευτικού ελέγχου, σαν αυτή που είχαμε κάνει για την τράπεζα Πειραιώς.

Σε ό,τι αφορά το Β΄ Κεφάλαιο και το πρόγραμμα συνεισφοράς δημοσίου σε ευάλωτους οφειλέτες κ.λπ.. Είναι ειρωνικό να προβλέπεται μηχανισμός για την προστασία προγράμματος συνεισφοράς του δημοσίου σε ευάλωτους οφειλέτες, των οποίων η πρώτη κατοικία θα ενταχθεί στον φορέα απόκτησης και επαναμίσθωσης του δημοσίου. Υπενθυμίζεται, ότι ο φορέας θα είναι ιδιωτικός. Το Υπουργείο Οικονομικών θα προκηρύξει διεθνή ηλεκτρονικό διαγωνισμό και την διαδικασία του ανταγωνιστικού διαλόγου για σύναψη σύμβασης με αντικείμενο την παραχώρηση των καθηκόντων και αρμοδιοτήτων του φορέα απόκτησης και επαναμίσθωσης του άρθρου 218 σε Νομικό Πρόσωπο Ιδιωτικού Δικαίου, προσκαλώντας ενδιαφερόμενους οικονομικούς φορείς να υποβάλουν εκδήλωση ενδιαφέροντος, το Κίνημα Αλλαγής είχε καταψηφίσει και τον Πτωχευτικό Κώδικα, και φυσικά, τον φορέα απόκτησης και επαναμίσθωσης του δημοσίου.

Η λογική πίσω από αυτό το θέμα δείχνει πόσο αλυσιτελής είναι οι επιλογές των κυβερνήσεων για τα ευάλωτα νοικοκυριά ύστερα από τη νόθευση και την τελική κατάργηση από ΣΥΡΙΖΑ και Ν.Δ. του ν. 3869/2010, που έθετε ένα δίκαιο και συνεκτικό πλαίσιο για την πτώχευση των νοικοκυριών. Παρόλου που οι διατάξεις έχουν σαν σκοπό την προστασία των δανειοληπτών, προβλέπουμε να έχουν την ισχνή αποτελεσματικότητα που έχουν άλλες ρυθμίσεις που θεσπίστηκαν μετά τον ν. 3869/2010 όπως ο εξωδικαστικός μηχανισμός για επιχειρηματίες, ελεύθερους επαγγελματίες και αγρότες και της προστασίας και της πρώτης κατοικίας του ν. 4605. Άλλωστε, προφανώς η διάταξη αφορά πάρα πολύ λίγους, αφού το Γενικό Λογιστήριο του Κράτους προβλέπει δαπάνη ύψους μόλις 4,8 εκατομμυρίων ευρώ.

Σε ό,τι αφορά την ενσωμάτωση στην Ελληνική Νομοθεσία των Οδηγιών που έχει σχέση με το τσίπουρο, κτλ., στο Μέρος 3ο. Νομίζω, ότι αυτό που ζήσαμε τις προηγούμενες ώρες είναι εμφανές. Υπάρχει μια σύγκρουση συμφερόντων. Προφανώς. Υπάρχει μια ομάδα βιομηχάνων και μεγάλων παραγωγών το συστηματικής απόσταξης, ας πούμε, η οποία θέλει να καταργήσει τελείως τους ανθρώπους που παράγουν με τον παραδοσιακό τρόπο, τους λεγόμενους διήμερους παραγωγούς. Και υπάρχουν και διαβαθμίσεις, από ό,τι καταλάβατε, και σε επίπεδο θεσμών, και εκφράσεων κ.λπ..

Θα μπορούσε να γίνει εξορθολογισμός του συστήματος, πιο σοβαρός από αυτόν που είχε η κυβέρνηση, διότι, είναι απαράδεκτο να καταργείται ουσιαστικά ο τίτλος του τσίπουρου και της τσικουδιάς, και ουσιαστικά, να μπαίνουμε σε μια φάση όπου αυτοί που πρόκειται να υποστούν τελικά την απόλυτη πτώχευση και εξαθλίωση και θα φύγουν από την παραγωγή, είναι οι άνθρωποι που δουλεύουν σε όλη την Κρήτη, σε όλη τη Θεσσαλία και σε πάρα πολλούς νομούς της Ελλάδας και που έχουν έναν παραδοσιακό τρόπο που βγάζουν το προϊόν και που έχει, πραγματικά, μια ελληνική ονομασία προέλευσης και έχει μια σαφή ταυτότητα. Αυτή η ταυτότητα θα χαθεί στο όνομα κάποιων συμφερόντων. Η κυβέρνηση πρέπει αυτό να το πάρει πίσω. Αυτή είναι η άποψη μας σε ό,τι αφορά αυτό.

Δεν θα ασχοληθώ με τον ΕΝΦΙΑ, θα τον αναφέρω στο τέλος, γιατί είναι πιο πολιτικές οι παρατηρήσεις μου και έτσι πάμε στις άλλες επείγουσες φορολογικές ρυθμίσεις.

 Έχουμε την εντύπωση, ότι σε γενικές γραμμές οι διατάξεις έχουν θετική κατεύθυνση, πλην των διατάξεων για τη δυνατότητα παροχής πλήρους έκπτωσης ή επιπλέον του προβλεπομένου με το άρθρο 49 του ν.4972/2013 ποσοστού έκπτωσης από το φόρο εισοδήματος για το υπερβαίνον κόστος δανεισμού φορολογουμένων που είναι μέλη σε ενοποιημένο όμιλο αλλά και αναφορικά με τις εταιρίες ειδικού σκοπού διαχείρισης οικογενειακής περιουσίας οι οποίες χρήζουν καλύτερης αιτιολόγησης.

Ωστόσο, πρέπει να τονίσουμε, ότι η μείωση του Φ.Π.Α στα λιπάσματα γίνεται με μεγάλη καθυστέρηση. Οι αγρότες έχουν ήδη προμηθευτεί λιπάσματα με αυξήσεις έως και 400%, το τονίσαμε και στην πρώτη συνεδρίαση της Επιτροπής. Είχαμε προτείνει την επιδότηση στα τιμολόγια αγοράς κατά το ύψος της αύξησης που οφείλεται στο αυξημένο ενεργειακό κόστος για να περάσουν οι μειώσεις απευθείας στους αγρότες.

Η επιδότηση των κτηνοτρόφων με βάση τον τζίρο έχει επανειλημμένα εξαγγελθεί, δεν έχει υλοποιηθεί και αφήνει έξω την περίοδο μέχρι τον Απρίλιο και για το αυξημένο κόστος ζωοτροφών έχουμε προτείνει ότι και για τα λιπάσματα.

 Όσον αφορά το μηδενικό ειδικό φόρο στο αγροτικό πετρέλαιο, επισημαίνουμε ότι πρώτα θα πληρώσουν οι αγρότες και μετά θα περιμένουν την επιστροφή όταν αξιωθεί η κυβέρνηση να βγάλει την υπουργική απόφαση και με ότι περιορισμούς θα βάλει σε αυτή την απόφαση.

 Σε ότι αφορά τις λοιπές διατάξεις. Εμείς απορρίπτουμε την εμπλοκή του ΤΑΙΠΕΔ στον τρέχοντα ιδιοκτησιακό καθεστώς του από την εμπλοκή στις διαδικασίες ωρίμανσης των συμβάσεων στρατηγικής σημασίας και καταψηφίσαμε τη διάταξη που τη προέβλεπε, ενώ δεν κατανοούμε γιατί για ακόμη μια χρονιά δεν διενεργείται με δημοπρασίες ή παραχώρηση με αντάλλαγμα, μέχρι τις 31/10/22 απλής χρήσης αιγιαλού παραλίας, όχθης ή παράκτιας ζώνης.

Έρχομαι στο θέμα που έχει σχέση με τον ΕΝΦΙΑ. Κάναμε μια γενική πολιτική αντιπαράθεση την προηγούμενη φορά, τη συμπυκνώνω σε μερικά σημεία και θα κλείσω την τοποθέτησή μου. Είναι άποψή μας, ότι αποτελεί μία συντηρητική επιλογή, όπως η πλειονότητα των φορολογικών ρυθμίσεων της κυβέρνησης. Στην ουσία παρέχονται μεγάλες ελαφρύνσεις στους λίγους έχοντες και κατέχοντες και ελάχιστα στους πολλούς και πλέον αδύναμους. Παρά τις προσθήκες της τελευταίας στιγμής, πέραν των κυβερνητικών εξαγγελιών που είπε η κυβέρνηση για μικρή προς αύξηση φόρου στις περιουσίες άνω των πεντακοσίων χιλιάδων ευρώ, η κριτική που έχουμε ασκήσει για τις κυβερνητικές επιλογές ισχύει στο ακέραιο. Και μου έκανε φοβερή εντύπωση που ακόμα και αυτή την ελάχιστη προσαύξηση που μπήκε και που είναι ψίχουλα σε σχέση με αυτά που τους χαρίζονται με την κατάργηση του συμπληρωματικού φόρου, ήρθαν να υποστηρίξουν ότι τους οποίους πίνετε και το αίμα. Δηλαδή κάπου, κάποια στιγμή, πρέπει να αποκτήσουμε ένα μέτρο της πραγματικότητας.

Οι διατάξεις για τους νέους συντελεστές ανά ζώνη, όπως καταγράφονται, δεν γίνονται με προοδευτικό τρόπο. Μηδενική ή μικρότερη μείωση. Μικρές μειώσεις στις ζώνες έως 2.000 ευρώ και πολύ μεγαλύτερες σε ακριβότερες ζώνες 2001 έως 2.500 ευρώ, 2.501 έως 3.000 και 3.001 έως 3500, σε συνδυασμό με την κατάργηση του συμπληρωματικού φόρου για περιουσίες άνω των 250 χιλιάδων ευρώ ισοπεδώνει την όποια προοδευτικότητα του συστήματος. Η κατανομή είναι άδικη. Το αποτέλεσμα είναι η ελάφρυνση των 350 εκατομμυρίων που έχει εξαγγείλει η κυβέρνηση, να κατανέμεται εντελώς άδικα, με πλέον ωφελημένους τους κατόχους μεγάλης ακίνητης περιουσίας.

Και εγώ, όπως ο κύριος Αλεξιάδης αναφέρθηκα την προηγούμενη φορά στο από πού βγαίνει το νούμερο των 350 εκατομμυρίων. Πως το Γενικό Λογιστήριο δεν έχει γνώμη γι’ αυτό, γιατί περίμενε από τους φορείς; Και τελικά γίνεται κατά τη γνώμη μου ένας αυθαίρετος υπολογισμός που μπορεί να μην είναι και στην πραγματικότητα αυτός. Από τη στιγμή που δεν υπάρχουν τα συγκεκριμένα κονδύλια, από πού προέρχονται και ποιες είναι οι εκτιμήσεις που επιβάλλουν να τα αθροίσεις για να βγάλουν τα 450 εκατομμύρια;

Επισημαίνεται ότι ήδη η μείωση που έχει θεσμοθετήσει η κυβέρνηση από το 2019 έχει γίνει με ταξικά χαρακτηριστικά που μείωσαν μια φορά την προοδευτικότητα του φόρου. Επισημαίνεται ότι με την έκδοση του ΕΝΦΙΑ το 2019 που ψήφισε η Νέα Δημοκρατία και ισχύει βάσει των στοιχείων της ΑΑΔΕ για το 2021, οι 5.133.759 φορολογούμενοι με περιουσία έως 80.000 έλαβαν έκπτωση που ουσιαστικά συνεπάγεται 42,47 ευρώ κατά μέσο όρο, όταν για 1.802.250 φορολογούμενοι με περιουσία πάνω από 80.000, έλαβαν έκπτωση που συνεπάγεται μείον 194,49 ευρώ κατά μέσο όρο. Επιπλέον, ενώ η μέση έκπτωση είναι μείον 80,63 ευρώ, οι φορολογούμενοι με περιουσία πάνω από 1.000.000 ευρώ απολαμβάνουν έκπτωση 1732,93 ευρώ. Οι πάνω από 1.000.000 ευρώ. Μάλιστα, η κυβέρνηση εξασφαλίζει με μόνιμο και γαλαντόμο τρόπο αυτή την επιλογή στους κατέχοντες, αλλά είναι φειδωλοί στα προσωρινά μέτρα για την ακρίβεια που ανακοίνωσε. Τα είπα αυτά και στην πρώτη συζήτηση.

Εμείς δεν απορρίπτουμε την ανάγκη της ενίσχυσης για βελτίωση της αξίας των ακινήτων ως επένδυση, αλλά σε αυτή τη φάση προτάσσουμε το ζήτημα του στεγαστικού προβλήματος που αντιμετωπίζουν κυρίως οι νέοι πολίτες στη χώρα.

Ζητήσαμε να μας φέρετε παραδείγματα ακινήτων σε σχέση με το ΑΦΜ με μεγάλη περιουσία για να φανεί πώς κατανέμεται η μεσοσταθμική μείωση του 16% που υπόσχεται η κυβέρνηση, αυτό δυστυχώς μέχρι σήμερα δεν μας το φέρατε.

Σας ξαναλέμε και κλείνω με αυτό, ό τι κατά τη δική μας γνώμη, ο ενιαίος φόρος που πρέπει να πάρει με τον ενιαίο τρόπο μια προοδευτική φορολογική ρύθμιση, είναι μόνο όταν όλα τα περιουσιακά στοιχεία υπαχθούν σε μια γενική κατηγορία και υπάρχει μία φορολογική κλίμακα, προοδευτική στη φορολόγηση των ακινήτων και όχι τον καθένα ξεχωριστά. Μόνο έτσι απευθύνεσαι στο πραγματικό εισόδημα αφού λάβεις υπόψη και τα ελαφρυντικά στοιχεία ακινήτων που δεν έχουν καμία αξία, που είναι κάτι βουνά και λοιπά. Αυτά όλα απαιτούσαν μια μεγάλη γενναία φορολογική μεταρρύθμιση.

Με ημίμετρα δεν νομίζουμε ότι γίνεται ουσιαστική πολιτική και ιδιαίτερα δεν γίνεται καθόλου προοδευτική πολιτική, σε ό τι αφορά την κατανομή των βαρών και των φόρων στις διάφορες κοινωνικές τάξεις, αλλά αυτό αφορά τη συντηρητική πολιτική της κυβέρνησης. Σας ευχαριστώ κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Προς τον Εισηγητή του Κινήματος Αλλαγής, τον κύριο Σκανδαλίδη, κύριε Σκανδαλίδη, μόνο να τονίσω, γιατί δεν το είχα πει προηγουμένως και να ξεκαθαριστεί, ότι η ονομασία «προϊόν απόσταξης διήμερων» δεν είναι καινούργια. Καθορίστηκε ήδη από το 2001 με νόμο της Κυβέρνησης ΠΑΣΟΚ και ισχύει μέχρι σήμερα, με τον ν.2969/2001, για την αιθυλική αλκοόλη και τα αλκοολούχα προϊόντα, η ονομασία «προϊόν απόσταξης διήμερων».

Όσο για τον ΕΝΦΙΑ για τους κατέχοντες, είχαμε πει και προηγουμένως και το έχω πει και στην επί της αρχής τοποθέτησή μου την προηγούμενη Πέμπτη, ότι η νέα μείωση του ΕΝΦΙΑ αφορά 5 εκατομμύρια φορολογούμενους. Από τους 6,2 εκατομμύρια χρεωστικά εκκαθαριστικά, φορολογούμενους που πληρώνουν φόρο, 5 εκατομμύρια θα δουν μειωμένο φόρο στα εκκαθαριστικά που θα πάρουν στο επόμενο δίμηνο, 8 στους 10. Από αυτούς 2,2 εκατομμύρια χιλιάδες φορολογούμενοι από αυτούς θα δουν μείωση πάνω από 20% και 900.000 από αυτούς θα δουν μείωση πάνω από 30%. Σας ευχαριστώ.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Ο νόμος του 2001 δεν έλεγε μόνο αυτό. Προσδιόριζε και την ονομασία. Εμείς την κάναμε για τσίπουρο και τσικουδιά. Έλεγε αυτό που λέτε και μετά εξειδίκευε στο τσίπουρο και την τσικουδιά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ο νόμος για τα αλκοολούχα ποτά, ο ν.2969/2001, λέει μόνο αυτό.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Όχι, κάνετε λάθος.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ. κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.)**: Ευχαριστώ, κύριε Πρόεδρε. Δεν θα αναφερθώ σε όλα τα μέρη του νομοσχεδίου. Έτσι και αλλιώς, στην επί της αρχής τοποθέτηση ανέπτυξα αναλυτικά τα κυρίως πολιτικά ζητήματα, που αφορούν και τη φιλοσοφία των όποιων ρυθμίσεων φέρνει σήμερα η Κυβέρνηση και υποτίθεται παρουσιάζει ως ελαφρύνσεις, που στην πραγματικότητα, όμως, τις χωρίζουν, πραγματικά, χάσμα με τις πραγματικές ανάγκες του λαού. Δεν θα αναφερθώ, λοιπόν, στο πρώτο μέρος, που αφορά τα ζητήματα της Επιτροπής Κεφαλαιαγοράς. Εξάλλου, μικρή η οποία, τέλος πάντων, αποτελεσματικότητά της να ρυθμίσει τη «ζούγκλα» της καπιταλιστικής αγοράς.

Θα σταθώ στα επόμενα κεφάλαια, που αναδεικνύουν και το μέγεθος του εμπαιγμού, να παρουσιάζονται οι συγκεκριμένες ρυθμίσεις ως μια πραγματική ανακούφιση για το λαό και, βέβαια, πόσο μάλλον όταν σε αυτά δεν περιλαμβάνονται – και περιμένουμε να δούμε αν θα έρθουν σε αυτό ή με τροπολογία και λοιπά – τα υποτιθέμενα και πολύκροτα μέτρα στήριξης για την ακρίβεια. Δεν ξέρω, βέβαια, αν έχετε σκοπό σε αυτό το νομοσχέδιο να τα φέρετε, αλλά σίγουρα θα έχει ήδη φτάσει στα αυτιά σας η χλεύη που προκάλεσαν και, αν δεν ήταν τόσο σοβαρή, τόσο απελπιστική κατάσταση που βιώνει η λαϊκή οικογένεια, θα μπορούσαμε να μείνουμε στο αστείο του πράγματος.

Αλλά η απελπισία που βιώνουν τα λαϊκά νοικοκυριά δεν αφήνει να το κάνουμε αυτό, γιατί δεν θέλετε αλήθεια να σας μεταφέρω ποια ήταν, για παράδειγμα, η αντίδραση στα νησιά για την επιδότηση των 50 ευρώ για τη βενζίνη σε ένα τρίμηνο, με τη βενζίνη να κοντεύει τα δυόμισι ευρώ ή όταν τα νοικοκυριά που πλήρωναν 200 ή 300 ευρώ στο ρεύμα, σήμερα τους έρχονται λογαριασμοί 700 και 800 ευρώ. Ακόμη και αν η όποια επιδότηση φτάσει τα 200 ευρώ, αναρωτιούνται ποιος θα βρει να πληρώσει τη διαφορά. Δεν μιλάμε με κατακρημνισμένους μισθούς και εισοδήματα, για να μην πούμε βέβαια για λογαριασμούς σε εμπορομάγαζα, αρτοποιεία κ.λπ.., που μόνο με το κλειδί του μαγαζιού μπορούν να ξεχρεώσουν.

Σ’ αυτές, λοιπόν, τις συνθήκες της ακρίβειας, το ελάχιστο για να ανακουφιστούν οι εργαζόμενοι και τα λαϊκά στρώματα δεν είναι άλλο, δεν μπορεί να είναι οτιδήποτε άλλο από την κατάργηση του ΦΠΑ και των ειδικών φόρων σε καύσιμα και άλλα είδη πλατιάς λαϊκής κατανάλωσης, σε συνδυασμό, βέβαια, με γενναίες αυξήσεις στους μισθούς, επαναφορά συλλογικών συμβάσεων, ουσιαστικά μέτρα προστασίας αυτοαπασχολουμένων αγροτών και ανέργων.

Για να δούμε τώρα, όμως, ποια είναι τα μέτρα που ρυθμίζει τελικά το νομοσχέδιο.

Ιδιαίτερα αναφέρθηκα και στην πρώτη μου τοποθέτηση στο δεύτερο μέρος που αφορά τις ρυθμίσεις για τους ευάλωτους οφειλέτες, στο άρθρα 13 - 26. Πρώτα και κύρια δεν λέτε από πού γεννήθηκε η ανάγκη των ρυθμίσεων αυτών, δηλαδή από την κατάργηση της προστασίας της πρώτης κατοικίας που έχει την υπογραφή της Ν.Δ.. Δεν λείπει, βέβαια, ως γνωστόν, και η υπογραφή του ΣΥΡΙΖΑ σ’ αυτή. Ψηφίσατε τον νέο πτωχευτικό νόμο με τον οποίο ανοίξατε τον «ασκό του Αιόλου» με την επέκταση της πτώχευσης και στα φυσικά πρόσωπα, για τον οποίο, βέβαια, έχουμε συνολικά καταψηφίσει, έχουμε τοποθετηθεί αναλυτικά και στην ψήφισή του και στην προηγούμενη τοποθέτηση. Με αυτή την αθλιότητα που βαφτίσατε ως δεύτερη ευκαιρία για τους πιο ευάλωτους, δηλαδή να μεταβιβάζουν την κυριότητα του σπιτιού τους σε έναν ιδιωτικό φορέα διαχείρισης και να πληρώνουν νοίκι στο σπίτι τους και μετά από 12 χρόνια, εάν καταφέρουν έως τότε να πληρώνουν σταθερά τις δόσεις, να το ξαναγοράσουν από την αρχή. Αυτό είναι η δεύτερη ευκαιρία!

Τι κάνετε σήμερα με τις παρούσες ρυθμίσεις; Στην πραγματικότητα, έρχεστε να καλύψετε το κενό μέχρι τη συγκρότηση του ιδιωτικού αυτού φορέα, όχι στη λογική της επέκτασης της προστασίας της πρώτης κατοικίας, αλλά στον ακριβώς αντίθετο δρόμο. Ήταν, πραγματικά, αποκαλυπτική η τοποθέτηση του εκπροσώπου της ΕΚΠΟΙΖΩ που επιβεβαιώνει όσα σας είπαμε και στην επί της αρχής τοποθέτηση, ότι στην πραγματικότητα σπρώχνετε μαζικά τους ευάλωτους οφειλέτες να δεσμευτούν και να μεταβιβάσουν μια ώρα αρχύτερα την κυριότητα των σπιτιών τους στον φορέα απόκτησης ακινήτων και, μάλιστα, με το δίλημμα της αποκλειστικής προθεσμίας των 60 ημερών! Ακόμα και οφειλέτες που είναι στην αναμονή εκδίκασης της αναστολής πλειστηριασμού κλπ., μπαίνουν στο δίλημμα, για να μη χάσουν οριστικά την ευκαιρία, να χάσουν μια ώρα αρχύτερα την κυριότητα του ακινήτου τους και να αρχίσουν να καταβάλλουν δόσεις, νοίκι στην πραγματικότητα, για το σπίτι τους.

Βέβαια, δεν αλλάζει η βασική φιλοσοφία της ρύθμισης, δηλαδή ότι το κράτος έρχεται από τον κρατικό προϋπολογισμό να εξασφαλίζει ότι οι τράπεζες βρέξει χιονίσει θα εισπράξουν τις οφειλόμενες δόσεις. Αφού δεν μπορούν να τα πάρουν από τα διαλυμένα εισοδήματα, μάλιστα των πιο ευάλωτων από τα λαϊκά νοικοκυριά, θα τα πάρουν από την άλλη τσέπη, από τα φορολογικά έσοδα! Για τις τράπεζες ό,τι εισπράξουν θα είναι εξασφαλισμένο. Αντίθετα, στα άρθρα 21 και 23 προβλέπεται ότι σε περίπτωση που ο οφειλέτης δεν καταφέρει να καταβάλλει εμπρόθεσμα έστω και μία δόση στο τέλος του μήνα, θα χάνει τη ρύθμιση, άρα θα συνεχίζεται και η διαδικασία του πλειστηριασμού και θα είναι υποχρεωμένος να επιστρέψει το σύνολο των ποσών που έχουν δοθεί από το κράτος ως εισφορά του δημοσίου και μάλιστα με τόκο 2%! Σφίγγετε, δηλαδή, ακόμα πιο σφιχτά τη θηλιά στο λαιμό αυτών που είναι στο όριο του γκρεμού, μια θηλιά που στην πραγματικότητα δεν την έχετε αφαιρέσει και ποτέ, γιατί ανακούφιση θα ήταν να διαγράψετε μέρος των χρεών προς τις τράπεζες και τις εφορίες για τις χαμηλότερες εισοδηματικές κατηγορίες και όχι, βέβαια, να επιδοτείτε την εξόφλησή τους στις τράπεζες υπό την απειλή του πλειστηριασμού και των ακόμα μεγαλύτερων χρεών σε περίπτωση που δεν καταφέρουν να υπηρετήσουν τη ρύθμιση.

Δεν θα κάνω τοποθέτηση για τα άρθρα που αφορούν τις ρυθμίσεις για τον ΕΝΦΙΑ, μίλησα στην πρώτη μου τοποθέτηση και, κυρίως, δεν μπαίνω στη διαδικασία να σχολιάσω τις επιμέρους ρυθμίσεις κι εάν ευνοεί ή όχι τη μεγάλη ακίνητη περιουσία η κατάργηση του συμπληρωματικού φόρου κλπ., γιατί το μόνο δίκαιο αίτημα που θα έπρεπε σήμερα να συζητάμε είναι η κατάργηση του ΕΝΦΙΑ και όχι να πανηγυρίζουμε για τη μονιμοποίηση ενός άδικου φόρου που φέρατε με τα μνημόνια, διατηρήθηκε με την κυβέρνηση του ΣΥΡΙΖΑ και διατηρήθηκε και μετά την έξοδο, υποτίθεται, από τα μνημόνια, για την οποία πανηγυρίσαμε!

Σήμερα, μας ζητάτε να αποδεχτούμε τη μονιμοποίηση και να λέμε και μπράβο που μειώνεται ένας υποτιθέμενος προσωρινός φόρος, την ώρα μάλιστα που άλλος φόρος που είναι ψηφισμένος από το 2001, αυτός για την φορολόγηση της ακίνητης ιδιοκτησίας των επιχειρηματικών ομίλων των νομικών προσώπων κ.λπ., μένει παγωμένος και ανεφάρμοστος. Γι΄ αυτό λέμε ότι έχουν συγκεκριμένο ταξικό πρόσημο τα μέτρα που παίρνετε και βέβαια παρουσιάζετε ως ασπιρίνη μια υποτιθέμενη ελάφρυνση που η άλλη όψη του νομίσματος είναι η μονιμοποίηση ενός τέτοιου άδικου φόρου.

Σε σχέση με τα άρθρα 27 έως 33, που αφορούν την ενσωμάτωση της Ευρωπαϊκής Οδηγίας, κυρίως, του ειδικού φόρου κατανάλωσης στην αλκοόλη κ.λπ., θα τα καταψηφίσουμε στο σύνολό τους.

Θα σταθώ κυρίως στα άρθρα που απασχόλησαν και τη συζήτηση κατά την ακρόαση φορέων και που αφορούν την αγωνία που εξέφρασαν οι μικροί παραγωγοί του τσίπουρου, βιοπαλαιστές αγρότες, που στην πραγματικότητα συμπληρώνουν το εισόδημά τους με την παραγωγή αυτών των προϊόντων, όπως την γνωρίζουν εδώ και τουλάχιστον έναν αιώνα σε περιοχές όπως η Κρήτη, η Θεσσαλία, τα Γιάννενα, η Ήπειρος και αφορούν αγρότες που επί χρόνια ασχολούνται με αυτή την απόσταξη.

 Βέβαια, το πρώτο που τους απασχολεί όλους είναι η δυνατότητα να παράγουν και να πωλούν το προϊόν που εδώ και πάνω από έναν αιώνα, όπως είπε χαρακτηριστικά και ο εκπρόσωπος του Συλλόγου του Τυρνάβου, μας το σύστησαν ως τσίπουρο και τσικουδιά και όχι ως ένα ακατανόμαστο προϊόν. Δηλαδή, μια ονομασία που κατοχυρώθηκε από την μακρόχρονη παράδοση και παραγωγή των διήμερων αποσταγματοποιών και μια κατοχύρωση και χρήση του ονόματος που εξασφαλιζόταν μέχρι τώρα εθιμικά, να το πούμε έτσι, και δεν υπήρχε καμία απαγόρευση στη χρήση του ονόματος ούτε από την ελληνική ούτε από την ευρωπαϊκή νομοθεσία.

Δεν ήταν δέσμευση στην πραγματικότητα η απαγόρευση της χρήσης από την Ευρωπαϊκή Ένωση, αντίθετα αποτελεί δέσμευση όλων των κυβερνήσεων, όχι προς την Ευρωπαϊκή Ένωση που δεν θέτει τέτοια υποχρέωση, αλλά προς τους βιομήχανους - ποτοποιούς που ήρθαν και εδώ και υπεραμύνθηκαν αυτής της ρύθμισης, που τους καλέσατε βέβαια για να υπεραμυνθούν της ρύθμισης. Λέμε ότι αποτελεί δέσμευση όλων των κυβερνήσεων, γιατί το πρόβλημα ξεκίνησε από την επιλογή να κατοχυρωθούν ρητά οι ονομασίες του τσίπουρου και της τσικουδιάς αποκλειστικά για τα εμφιαλωμένα προϊόντα. Αυτό αφορά τόσο εκείνους που παρέλειψαν να εντάξουν και τα προϊόντα των διήμερων αποσταγματοποιών όσο και εκείνους που διάλεξαν επιλεκτικά αυτή την προστασία. Βέβαια είναι μια πολιτική που ακολουθήθηκε σταδιακά από το 2001 μέχρι και σήμερα.

 Με τη σημερινή βέβαια ρύθμισή της η κυβέρνηση σπεύδει να κατοχυρώσει στην πραγματικότητα αυτή την απαίτηση των βιομηχάνων, αφαιρώντας με το άρθρο 35 και τυπικά την ονομασία, ώστε να βρίσκει και έρεισμα στον νόμο, όπως βέβαια είχε φροντίσει να εξασφαλίσει προηγούμενα και με την απαράδεκτη απόφαση της Γενικής Γραμματείας Εμπορίου, με την οποία επιβλήθηκαν πρόστιμα σε καταστήματα εστίασης που χρησιμοποιούσαν τον όρο χύμα τσίπουρο και τσικουδιά.

Επιπλέον στο άρθρο 27, νομίζω είναι ξεκάθαρο και δεν μπορεί να παίζουμε εδώ με τις λέξεις, ότι πρόκειται για αύξηση του φόρου στο τσίπουρο και την τσικουδιά. Αντιλαμβανόμαστε ότι προέρχεται από Κοινοτική Οδηγία και την υποχρέωση φορολόγησης του αλκοόλ, όμως, δεν αλλάζει την ουσία που είναι ότι μιλάμε για μια φορολογία που ήταν στα 0,59 ευρώ και σήμερα υπερπολλαπλασιάζεται. Άρα ακόμη κι αν έγινε δεκτό ως μια συμβιβαστική λύση από τους παραγωγούς δεν αλλάζει το γεγονός ότι αποτελεί μια επιπλέον επιβάρυνση στην κατανάλωση μέσα σε μια γενικευμένη περίοδο ακρίβειας. Μάλιστα τους το βάζετε ως ένα ψευτοδίλημμα για να επιλέξουν ανάμεσα στη μεγαλύτερη φορολόγηση ή στην προστασία του ονόματός τους, που είναι κατά τη γνώμη μας απαράδεκτο.

Θα κλείσω με τα άρθρα 50 και 51 - για τα υπόλοιπα θα τοποθετηθώ αύριο- που αφορούν στην πραγματικότητα τις εξαγγελίες της κυβέρνησης προς τους αγρότες για τον ειδικό φόρο κατανάλωσης και για το ΦΠΑ στα λιπάσματα.

Θέλω να επισημάνω πως δημιουργήσατε την εντύπωση ότι ο συντελεστής θα είναι μηδενικός και θα αφορά το σύνολο της κατανάλωσης. Όμως, είναι προφανές, ότι από την Υπουργική Απόφαση που θα εκδοθεί, όταν εκδοθεί, θα μπαίνουν περιορισμοί με βάση ενδεχομένως τις ποσότητες, καλλιέργεια κλπ. Αυτό προκύπτει από το εξής απλό. Η Κυβέρνηση έχει εξαγγείλει και το επιβεβαίωσε την Παρασκευή στη συνάντηση, που έγινε με τον Υπουργό μετά την παναγροτική κινητοποίηση, ότι το κονδύλι που αφορά την επιστροφή του Ειδικού Φόρου Κατανάλωσης είναι μόλις 60 εκατομμύρια. Αν και στο νομοσχέδιο δεν υπάρχει ούτε γι’ αυτό συγκεκριμένο ποσό. Να θυμίσουμε ότι την τελευταία χρονιά που οι αγρότες έπαιρναν την επιστροφή Ειδικού Φόρου Κατανάλωσης -πριν το καταργήσει η κυβέρνηση του ΣΥΡΙΖΑ με τις ψήφους και της Νέας Δημοκρατίας και του ΠΑΣΟΚ ως δέσμευση στο τρίτο μνημόνιο που το ψηφίσατε όλοι μαζί-- η επιστροφή του Ειδικού Φόρου Κατανάλωσης στο πετρέλαιο των αγροτών έφτανε τότε τα 180 εκατομμύρια ευρώ με τιμή μάλιστα πετρελαίου το ένα ευρώ.

Τώρα, με τιμή πετρελαίου 2 ευρώ τα 60 εκατομμύρια είναι ή δεν είναι κοροϊδία όταν δίνονταν τότε 180 εκατομμύρια για την κάλυψη;

Ακόμα και σε σχέση με το ένα μήνα πριν που εξήγγειλε ο κ. Υπουργός το ποσό για την επιστροφή του Ειδικού Φόρου Κατανάλωσης. Σήμερα, η τιμή έχει πραγματικά εκτιναχθεί. Άρα και προκύπτει ότι δεν αφορά το σύνολο της κατανάλωσης, αλλά πολύ περισσότερο -όταν με τις σημερινές τιμές του πετρελαίου και με την τιμή συνεχώς να καλπάζει- για να υπάρξει μια σχετική ανακούφιση τους παραγωγούς δεν μπορεί το κονδύλι αυτό να πέφτει κάτω από τα 200 εκατομμύρια. Και πριν θυμηθείτε πάλι για τα λεφτόδεντρα να σας θυμίσουμε 450 εκατομμύρια που παίρνουν κάθε χρόνο επιστροφή εφοπλιστές και άλλοι καπιταλιστές για τον φόρο κατανάλωσης από όλες τις Κυβερνήσεις μέχρι σήμερα. Επίσης, δεν μπορούμε να συμφωνήσουμε με το γεγονός ότι συγκεκριμένοι όροι για την κατανομή του ποσού θα γίνουν με Υπουργική Απόφαση, που δεν γνωρίζουμε τους όρους της σήμερα, όπως δεν γνωρίζουμε ακριβώς πέρα από τις προφορικές δηλώσεις των Υπουργών και ποιο θα είναι το συνολικό ποσό με βάση το οποίο θα γίνει η επιστροφή. Γι’ αυτό είμαστε επιφυλακτικοί και θα τοποθετηθούμε με το παρόν στο συγκεκριμένο Άρθρο.

Σε σχέση με το άρθρο 51 για τα λιπάσματα επισημαίνουμε ότι φυσικά σήμερα η εκτίναξη των τιμών των λιπασμάτων έχει πραγματικά γονατίσει τους αγρότες. Όμως, δεν μπορεί να αποτελέσει ουσιαστική ελάφρυνση και στην πραγματικότητα είναι κοροϊδία για την πλειοψηφία των αγροτών που τηρούν λογιστικά βιβλία να περιορίζεται, η όποια συνδρομή του κράτους στη μείωση του ΦΠΑ. Διότι οι αγρότες που τηρούν βιβλία παίρνουν επιστροφή του ΦΠΑ και στην πραγματικότητα το μόνο που θα εξασφαλίσει η μείωσή του θα είναι μια προσωρινή ρευστότητα. Για τα λιπάσματα των οποίων η τιμή έχει υπερδιπλασιαστεί -και η κατάσταση θα επιδεινωθεί βέβαια λόγω του ιμπεριαλιστικού πολέμου στην Ουκρανία- θεωρούμε ότι το μόνο ουσιαστικό μέτρο για να αντιμετωπιστεί η εκτόξευση των τιμών θα πρέπει να είναι η γενναία επιδότηση στα λιπάσματα και να αφορά, βέβαια, το σύνολο των αγροτών.

Για τα υπόλοιπα θα τοποθετηθούμε και στην αυριανή συζήτηση.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κ. Κομνηνάκα.

Τώρα, θα προηγηθεί του κ. Βιλιάρδου ο Ειδικός Αγορητής του ΜέΡΑ25, κ. Κρίτων Ηλίας Αρσένης.

**ΚΡΙΤΩΝ ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ.

Να ευχαριστήσω τον κ. Βιλιάρδο, γιατί ήμουν μεταξύ συζήτησης Επίκαιρων κάτω. Τελείωσε η μία και ακολουθούν άλλες τέσσερις στην πράξη.

Λοιπόν, θα ξεκινήσω πάλι από τον ΕΝΦΙΑ αλλά αυτή τη φορά θα τοποθετηθούμε και για άλλα σημεία του νομοσχεδίου που δεν τοποθετηθήκαμε στην πρώτη ανάγνωση. Λοιπόν, είναι μηδενικά τα οφέλη για τη συντριπτική πλειοψηφία των μικρών και μεσαίων ιδιοκτητών ακινήτων από τις αλλαγές που φέρνετε στον ΕΝΦΙΑ. Για όσους έχουν κάτω των 80.000 ευρώ δεν υπάρχει καμία έκπτωση. Για τους ανθρώπους που είναι μεταξύ 80.000 και 200.000 ευρώ ακίνητα -αντικειμενική αξία ακινήτου- τα οφέλη περιορίζονται σε λίγες δεκάδες ευρώ. Ωφελημένοι είναι μόνο οι κάτοχοι ακινήτων μεγάλες επιφάνειες άνω των 120 τετραγωνικών μέτρων που θα καταβάλουν φόρο 100 ευρώ λιγότερο από ότι πέρυσι, ενώ πραγματικά ωφελημένοι είναι οι φορολογούμενοι που έχουν μεγάλο αριθμό ακινήτων οι οποίοι απαλλάσσονται από το συμπληρωματικό φόρο.

Ποιο είναι το μεγάλο ζήτημα εδώ πέρα. Σας διαβάζω τι έχει συμβεί με την αύξηση των αντικειμενικών αξιών, πριν από ένα 6μηνο, στην εκλογική μου περιφέρεια στη δυτική Αθήνα: Άγιοι Ανάργυροι 40% αύξηση, Αγία Βαρβάρα -από τις πιο φτωχές περιοχές- 30% αύξηση, Αιγάλεω 30%, Ίλιον 40%, Καματερό 60% αύξηση, Περιστέρι 30%, Πετρούπολη 30%, Χαϊδάρι περίπου 50%. Αυτά είναι για τις ανώτατες τιμές, αλλά περίπου αντίστοιχες είναι και οι αυξήσεις και στις κατώτατες.

Που μειώθηκαν; Μειώθηκαν σε Κηφισιά, Εκάλη, Φιλοθέη, Διόνυσο, Βούλα. Επίσης, τυχερές ήταν, γιατί είχαν μηδενικές αυξήσεις, περιοχές όπως το Ψυχικό και το Λαγονήσι.

Νομίζω ότι είναι κατανοητό για οποιαδήποτε, οποιονδήποτε και οποιοδήποτε μάς ακούει, αυτή τη στιγμή.

Τι σημαίνει όλο αυτό; Σημαίνει ότι αυτές οι νέες αντικειμενικές αξίες, που ισχύουν από 1η του χρόνου -εδώ και δυόμισι μήνες- επιφέρουν τεράστιες επιβαρύνσεις στους κατοίκους των φτωχότερων περιοχών. Εκεί είναι οι κάτοικοι με ακίνητα, οι αντικειμενικές αξίες των οποίων εκτινάχθηκαν, με βάση την ανακοίνωση της Κυβέρνησης. Πως επιβαρύνονται αυτοί οι άνθρωποι: Φόρος κληρονομιάς, γονικές παροχές, μεταβιβάσεις, τεκμήρια φορολόγησης πρώτης κατοικίας, τέλη προς τους ΟΤΑ.

Σε τι άλλο οδηγούν αυτές οι αυξήσεις; Διακοπή κοινωνικών παροχών ευάλωτων νοικοκυριών, όπως ειδικό τιμολόγιο ηλεκτρικού ρεύματος, το ελάχιστο εγγυημένο εισόδημα, επιδόματα στέγασης κτλ. Η επιβάρυνση, για τους κατοίκους της δυτικής Αθήνας και για τα φτωχότερα νοικοκυριά της χώρας μας, είναι συγκλονιστική.

Κάλεσα τον Υπουργό να μας πει, να μας περιγράψει, που μένουν οι άνθρωποι που ωφελούνται από τα μέτρα αυτά.

Εμείς, ως ΜέΡΑ25, καλούμε την Κυβέρνηση να καταργήσει τον ΕΝΦΙΑ για την πολύ μικρή ακίνητη περιουσία, να το μειώσει κατά 25% για τη μεσαία και μικρομεσαία περιουσία και να τον αυξήσει τουλάχιστον κατά 10%, ή και παραπάνω, για τη μεγάλη. Αυτή είναι η λογική κατεύθυνση. Εκμηδενισμός για τους εντελώς αδύναμους, μείωση για τους ανθρώπους καθώς, έτσι κι αλλιώς, η μεσαία τάξη βρίσκεται σε δυσκολία και, προφανώς, αύξηση για αυτούς που έχουν. Αυτό θα ήταν λογικό.

Πάμε και στα θέματα της Επιτροπής Κεφαλαιαγοράς. Εδώ πέρα αυξάνετε τις αρμοδιότητες της Επιτροπής Κεφαλαιαγοράς, που αναλαμβάνει το στρατηγικό σχέδιο, το ετήσιο επιχειρησιακό σχέδιο και τον Οργανισμό Επιτροπής Κεφαλαιαγοράς. Πώς τα αναλαμβάνει; Μέσω εξωτερικού συμβούλου, δηλαδή μέσω της ιδιωτικοποίησης.

Αυξάνετε πάρα πολύ τις Διευθύνσεις -από 12, σε πολλές περισσότερες- σε έναν τόσο υποστελεχωμένο Οργανισμό. Έτσι όπως αυξάνετε τις Διευθύνσεις, δεν θα έχει προσωπικό για να έχει διευθυντές. Είχε 60 άτομα, με 12 Διευθύνσεις. Εσείς τις αυξάνετε κατά πολύ. Θα είναι ο Διευθυντής και ένας εργαζόμενος, σε κάθε Διεύθυνση;

Δίνετε αρμοδιότητες στην Επιτροπή Κεφαλαιαγοράς για να τα δώσει σε μεγάλους εξωτερικούς συμβούλους, δηλαδή σε συγκεκριμένες γνωστές εταιρίες; Ήδη, όταν είχε λίγο πιο επαρκή στελέχωση, τα έκανε ήδη. Έκαναν προτάσεις, για όλα αυτά, οι ίδιοι εργαζόμενοι του Οργανισμού. Γιατί δεν κάνετε στοιχειώδη στελέχωση;

Θέλετε να δούμε για ποιο λόγο είναι τόσο σημαντική η Επιτροπή Κεφαλαιαγοράς; Πρέπει να είναι στελεχωμένη, για να μπορεί να προφυλάξει από τις διάφορες σκανδαλώδεις παραποιήσεις δεδομένων, όπως τα σκάνδαλα που είδαμε στα λεγόμενα blue chips της μεγάλης κεφαλαιοποίησης -είτε είναι στην «CRETA FARM», είτε στη «FOLLI FOLLIE»- όπου είχαμε φούσκες.

 Η δουλειά της Επιτροπής Κεφαλαιαγοράς είναι να ελέγχει αυτές τις «φούσκες». Δεν θέλετε να λέγονται αυτές οι «φούσκες»; Γιατί δεν θέλουν να στελεχωθεί η Επιτροπή Κεφαλαιαγοράς; Οι μόνιμοι κερδισμένοι θα είναι κάποιοι συγκεκριμένοι ιδιώτες από αυτό που κάνετε και από αυτό που νομοθετείτε και που θα αναλάβουν τις εκθέσεις αυτές. Πώς το παρουσιάζεται αυτό σαν εκσυγχρονισμό από τη δικιά σας πλευρά της σκέψης και ιδεολογίας; Είναι μία οπισθοδρόμηση. Δεν θα υπάρχει τρόπος να ελέγχει την κεφαλαιαγορά η Επιτροπή Κεφαλαιαγοράς χωρίς να προσλάβετε ανθρώπους, αλλά και σε οποιοδήποτε ελεγκτικό μηχανισμό, αν θέλουμε να λειτουργούν οι θεσμοί αυτού του κράτους.

Όσον αφορά τα κόκκινα δάνεια. Είναι πραγματικά αδιανόητο να παρουσιάζετε ως λύση τα κόκκινα δάνεια. Αυτό που μας είχατε παρουσιάσει είναι στον Πτωχευτικό Κώδικα, ότι άνθρωποι που χάνουν το σπίτι τους και έχουν εισόδημα κάτω των 7.000 ευρώ θα μπορούν να νοικιάζουν το σπίτι τους. Εφόσον βρεθούν σε αδυναμία να αποπληρώσουν τα ενοίκια αυτά για 10 συναπτά χρόνια στο τέλος αυτής της δεκαετίας θα μπορούν να ξανά αγοράσουν το σπίτι τους από το μηδέν, ανεξαρτήτως, αν είχαν πληρώσει το μεγαλύτερο ποσοστό του δανείου, αν έχουν πληρώσει όλες αυτές τις δόσεις. Αυτό θέλετε να πείτε ότι τους προστατεύει; Ο άνθρωπος που έχει κάτω από 7.000 ευρώ, πώς αγόρασε το σπίτι του; Ποια είναι η ελάχιστη αντικειμενική αξία του σπιτιού του, 30.000, 50.000, 60.000, 70.000ευρώ; Με τα 7.000 ευρώ εισόδημα, πώς θα καταφέρει να αγοράσει το σπίτι από το μηδέν; Μη μου πείτε ότι θα δανειστεί, γιατί προφανώς δεν μπορεί αυτός άνθρωπος να έχει πρόσβαση στον τραπεζικό δανεισμό.

Όπως είπε το ΕΚΠΟΙΖΩ, πραγματικά τους βοηθάτε να το χάσουν μία ώρα αρχύτερα με τις διατάξεις που φέρνετε. Θα πληρώνουν ένα ενοίκιο για ένα σπίτι που δεν θα τους ανήκει πλέον. Και ναι, αυτό το ενοίκιο θα τους βοηθήσετε λίγο να το πληρώσουν τώρα σε αυτή τη φάση, μεταβατικά. Το σπίτι, όμως, δεν θα τους ανήκει και ούτε ποτέ θα μπορούν να το ξανά αγοράσουν, όποτε το χάνουν και επίσημα.

Όσον αφορά τους αγρότες. Αυτή τη στιγμή απαιτούμε μηδενικό φόρο καυσίμων, μηδενικό Φ.Π.Α. στα αγροεφόδια και την κατάργηση της ρήτρας αναπροσαρμογής. Αυτά είναι τα πράγματα που χρειάζονται οι άνθρωποι, όχι για να επιβιώσουν, για να υπάρχει αγροτικός τομέας και να υπάρχει αγροτική παραγωγή στη χώρα μας.

Εμείς καταψηφίζουμε όσον αφορά το αλκοόλ και το τσίπουρο. Έχει στοχοποιηθεί και ενοχλεί πάρα πολύ πολλές πολυεθνικές, αλλά και ντόπιες εταιρίες, ότι κομμάτι της αγοράς στο αλκοόλ είναι χύμα και πάει κατευθείαν το εισόδημα στους παραγωγούς. Αυτό είναι στοχοποιημένο. Δεν προκύπτει από την ευρωπαϊκή νομοθεσία αυτά που εισάγετε περί ονόματος και ονοματοδοσίας και η απαγόρευση χρήσης του ονόματος. Αυτό καταλάβαμε στην ακρόαση φορέων. Θα θέλαμε να σας εξηγήσετε. Εσείς πώς το βλέπετε να προκύπτει;

Τέλος, θα ήθελα να επισημάνω και για τα δύο σκανδαλώδη άρθρα προεκλογικής χροιάς, στο Μέρος 5 του νομοσχεδίου. Το άρθρο 65, αφορά τη χρήση αιγιαλού και παραλίας και την αδειοδότηση παραχώρησης χρήσης άνευ αδείας καθ’ υπέρβαση αυτής χωρίς δημοπρασία μέχρι το τέλος του χρόνου ή παραχώρηση απλής χρήσης αιγιαλού παραλίας όχθης, παρόχθιας ζώνης σε όμορα προς τον αιγιαλό και την παραλία, λιμνοθάλασσα, λίμνη κ.λπ. επιχείρησης. Και μάλιστα, καθορίζεται το ύψος του καταβαλλόμενο ανταλλάγματος στο 60% του αρχικώς υπολογισθέντος.

 Με το άρθρο 66, παρατείνεται μέχρι το 2024 η προθεσμία για την τακτοποίηση αυθαιρέτων σε αιγιαλό, παραλία, όχθη, παρόχθια, υδάτινο στοιχείο, πυθμένα, υπέδαφος του βυθού, της θάλασσας, της λιμνοθάλασσας, της λίμνης, της κοίτης, πλεύσιμου ποταμού κ.λπ.. Το θεωρούμε, όχι μόνο ρουσφετολογικό, αλλά και σκανδαλώδες.

Το ΜέΡΑ25, καταψηφίζει αυτό το νομοσχέδιο και καλεί την κυβέρνηση να εισάγει τον μηδενικό ΕΝΦΙΑ για τους ανθρώπους που έχουν μικρή ακίνητη περιουσία. Μειώσεις για τη μεσαία τάξη και αυξήσεις για αυτούς που πραγματικά έχουν τη δυνατότητα να τις πληρώσουν.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κ. Αρσένη.

Τον λόγο έχει ο κ. Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ κύριε Πρόεδρε. Θα ξεκινήσω με ορισμένες ερωτήσεις στον Υπουργό, σχετικά με αυτά που ανέφερε στην παρέμβασή του. Δεν είναι βέβαια εδώ αλλά μπορεί να απαντήσει ο Υφυπουργός. Εν πρώτοις για τα ταμειακά διαθέσιμα των 39, 7 δισεκατομμυρίων ευρώ που είπε χθες. Πρόκειται εδώ για τα 15,8 δισεκατομμύρια του ESM και τις αποταμιεύσεις των Οργανισμών του Δημοσίου που χρησιμοποιούνται στα repos; Πόσα είναι τα καθαρά ταμειακά διαθέσιμα του Δημοσίου χωρίς αυτές τις δύο κατηγορίες; Θα θέλαμε πολύ να το γνωρίζουμε.

 Όσον αφορά το ότι η οικονομία απέδωσε καλύτερα το 2021 με το ΑΕΠ χαμηλότερο στα 181 δις έναντι 183,6 δισ. το 2019 εννοώ σε σταθερές τιμές. Βέβαια το 2015 θεωρεί πως είναι επίτευγμα με τα 43 δις που σπαταλήθηκαν με δανεικά , όχι για την πανδημία όπως λάθος λέγεται, αλλά για τα λάθος των lockdown;Είναι επίτευγμα τα ελλείμματα άνω των 30 δισεκατομμυρίων ευρώ το 2020 και 2021 οπότε ο δημοσιονομικός εκτροχιασμός; Το έλλειμμα του ισοζυγίου τρεχουσών συναλλαγών στα 10,9 δισεκατομμύρια ευρώ το 2020 και στα 10,6 δισεκατομμύρια ευρώ το 2021.

 Είναι επίτευγμα η μείωση των επενδύσεων στον αγροτικό μας τομέα που λέτε ότι στηρίζετε κατά 13,8 το 2021; Έχει βρει αλήθεια μια μαγική συνταγή που επιτρέπει τη μείωση των φόρων με την ταυτόχρονη αύξηση των δαπανών και μάλιστα όλα αυτά με δανεικά; Όσον αφορά τη μείωση του βεβαιωμένου ΕΝΦΙΑ κατά 360 εκατομμύρια ευρώ που δήλωσε είναι λογικό πως το δημοσιονομικό αποτέλεσμα θα είναι μικρότερο λόγω καλύτερης εισπραξιμότητας. Είναι αυτονόητο. Γιατί όμως δεν επιβεβαιώνεται στο νομοσχέδιο τα 360 εκατομμύρια από το Γενικό Λογιστήριο του κράτους ενώ στη συζήτηση του προϋπολογισμού ήταν μόλις περί 60 εκατομμύρια ευρώ;

 Περαιτέρω, είναι σωστές οι αναφορές σύμφωνα με τις οποίες η Eurostat επιμένει να προστεθούν στο δημόσιο χρέος μας, οι εγγυήσεις για τα προγράμματα Ηρακλής των τραπεζών; Έχουν ληφθεί υπόψη οι υπόλοιπες εγγυήσεις του Δημοσίου ένα μέρος των οποίων θα εκπέσει λόγω της κρίσης και του πολέμου τώρα; Θα κατατεθεί ένας ενδιάμεσος προϋπολογισμός μεταξύ άλλων επειδή έχουν πάψει να ισχύουν οι προβλέψεις για πληθωρισμό 0,8 %το 2022 κατά τον προϋπολογισμό βέβαια από 6,2 τοις εκατό τον Ιανουάριο πριν τον πόλεμο για την τιμή του πετρελαίου για τον ρυθμό ανάπτυξης και ούτω καθεξής;

 Τέλος σε σχέση με την αξιολόγηση DPRS η moody’s το απέφυγε ξανά τρεις βαθμίδες κάτω από την επενδυτική είμαστε κατά την moody’ s δύση και δεν έχει κάνει καμία αξιολόγηση ενώ όφειλε να κάνει . Είναι ασφαλώς ένα καλό νέο, αφού είναι αποδεκτή από την ευρωπαϊκή κεντρική τράπεζα για την συμμετοχή μας στο ... Εντούτοις δεν αρκεί αφού συνεχίζει να μας διατηρεί εκτός επενδυτικής βαθμίδας, ενώ υποβάθμισε τις προοπτικές, από θετικές σε σταθερές κάτι που είναι προφανώς αρνητικό .

 Επί των άρθρων τώρα που έχουμε απορίες ή δεν συμφωνούμε.

 Στο άρθρο,6 θεσμοθετείται η πενταετής παραγραφή παραβάσεων . Ποιος είναι ο λόγος αφού δεν αναφέρεται κανένας εκτός από αοριστίες περί βελτίωσης της αποτελεσματικότητας της επιτροπής κεφαλαιαγοράς;

 Στο άρθρο, 7 ο Οργανισμός της Επιτροπής Κεφαλαιαγοράς που εμπεριέχει τον τρόπο λειτουργίας της δεν παρέχεται και θα κατατεθεί αργότερα. Είναι κάτι που δεν θεωρούμε σωστό αφού έτσι νομοθετούνται προθέσεις .

 Στο άρθρο, 9 δημιουργείται μια διεύθυνση για την αξιολόγηση υποθέσεων που βρίσκονται σε καθεστώς επιβολής κυρώσεων, χωρίς εν πρώτοις να αναφέρεται το κόστος. Για ποιο λόγο όμως χρειάζεται; Μήπως επειδή υπάρχουν πολλές καταγγελίες, αλλά όχι αρκετό προσωπικό, για να τις χειριστεί με αποτέλεσμα σε κάποιες παραβάσεις να μην επιβάλλονται κυρώσεις;

Στην παράγραφο 1, μπορεί η Επιτροπή Κεφαλαιαγοράς να μην ζητάει στοιχεία και να αποφασίζει μόνη της να βάλει στο αρχείο τις καταγγελίες, όπως φαίνεται από την παράγραφο 4; Τι θα συμβαίνει εάν υπάρχει μία ανώνυμη καταγγελία, θα πρέπει να ζητήσει πρόσθετα στοιχεία για να την ερευνήσει, δεν δίνεται η εντύπωση εδώ, πως αυτό που ενδιαφέρει είναι η συγκάλυψη και όχι διαφάνεια;

Στο άρθρο 10 προβλέπεται επίσης η σύνταξη κανονισμού λειτουργίας, που όμως δεν παρατίθεται, δεν έχει κατατεθεί, παρά το ότι είναι σημαντικός, αφού θα περιλαμβάνει τη διαδικασία υποβολής καταγγελιών, το χειρισμό τους ή τα κριτήρια εξέτασής τους, με γνώμονα το δημόσιο συμφέρον. Προφανώς δεν θα ψηφίζαμε ποτέ κάτι που δεν γνωρίζουμε, ενώ αναφέρεται επιπλέον, πως τα κριτήρια της κατά προτεραιότητα εξέτασης των καταγγελιών θα ποσοτικοποιούνται, χωρίς όμως να αναγράφεται ο τρόπος. Πρόκειται για προχειρότητα ή για σκοπιμότητα, αφού έτσι υπάρχει αρκετή ευελιξία για, το κατά το δοκούν, χειρισμό; Ελπίζουμε για προχειρότητα βέβαια και όχι για σκοπιμότητα.

Στο άρθρο 11 θεωρούμε πως δεν είναι επαρκής ο χρόνος των έξι μηνών- το ακούσαμε άλλωστε και προηγουμένως- για την εκπόνηση τόσων σημαντικών κειμένων.

Στο άρθρο 12 η χρησιμοποίηση εξωτερικού συμβούλου δεν σημαίνει πως έχει αντίληψη των ελληνικών προβλημάτων ή πως είναι δυνατόν να εφαρμόζονται οι ίδιες λύσεις με το εξωτερικό, εάν βέβαια προέρχεται από το εξωτερικό. Σε κάθε περίπτωση, δεν μπορούμε να στηρίξουμε τη σπατάλη δημοσίου χρήματος, πόσο μάλλον με την απευθείας ανάθεση εργασιών σε τρίτους, χωρίς να γνωρίζουμε το κόστος. Αρκετά με τις απευθείας αναθέσεις της Κυβέρνησης, αρκετές μέχρι σήμερα δεν ήταν;

Σχετικά με το άρθρο 13 μοιάζει με προεκλογικό μέτρο, αφού η Κυβέρνηση θέλει να συνεισφέρει προσωρινά στους ευάλωτους οφειλέτες. Αυτό που προσφέρει δεν είναι πραγματική βοήθεια, αφού ο Φορέας απόκτησης και επαναμίσθωσης θα προχωρήσει σε αναγκαστική εκτέλεση και θα τους πάρει τα σπίτια όταν λήξει το 15μηνο της εφαρμογής, οπότε πρόκειται μόνο για μία παράταση ή για μία πρώιμη παράδοση του σπιτιού. Στην ουσία το Δημόσιο συνδράμει, πληρώνοντας δόσεις οφειλετών, έτσι ώστε να μεταφερθούν τα σπίτια στον Φορέα απόκτησης και επαναμίσθωσης αργότερα, εξυπηρετώντας βέβαια τους δανειστές.

Το άρθρο 14 καλύπτει ευάλωτους, στα πλαίσια των διατάξεων του νέου Πτωχευτικού, αφού έχει καταργηθεί η προστασία στέγης, μετά από υποβολή, όμως, αίτησης. Δηλαδή, εάν δεν υποβάλουν αίτηση, δεν υπάρχει καμία πρωτοβουλία να τους παρασχεθεί καμία λύση; Πρέπει οπωσδήποτε να υποβάλουν αίτηση ή υπάρχει και κάτι άλλο; Τι θα προβλέπεται για τους ευάλωτους του «νόμου Κατσέλη» που η προστασία της στέγης έχει λήξει; Συνολικά θα πρέπει να έχουν απομείνει ακόμη περί τις 40.000 υποθέσεις για εκδίκαση, εκτός αυτών που προωθούνται βέβαια σε πλειστηριασμούς.

Παρεμπιπτόντως εδώ, η Τρόικα στη 13η αξιολόγηση, αναφέρεται με πανηγυρικό τόνο στον νέο Πτωχευτικό και στους πλειστηριασμούς, ειδικά στους ηλεκτρονικούς και στις συνεχείς βελτιώσεις που παρέχει η Κυβέρνηση για το ξεπούλημα των σπιτιών των Ελλήνων στους κερδοσκόπους. Όπως γράφει, έχουν ξεκινήσει πολύ καλά μετά την παύση της πανδημίας από το Σεπτέμβριο του 2021, ενώ συμπληρώνει, πως θα τελειώσει το απόθεμά τους έως το τέλος του 2023, όπου θα λειτουργήσει ο μηχανισμός «Sale & Lease back».

Όσον αφορά τώρα τον εξωδικαστικό συμβιβασμό, η 13η αξιολόγηση αναφέρει πως υπήρξαν 43.795 αιτήσεις έως το Δεκέμβριο του 2021, αλλά μόνο οι 393 από αυτές ξεκίνησαν, δηλαδή, μόλις το 0,9%, ενώ 28.141 ήταν στην αναμονή για συλλογή στοιχείων. Εν προκειμένω η Τρόικα προτείνει να αυξηθεί η δυναμικότητα των δικαστηρίων- επεμβαίνει παντού- με εγγραφή έως 60 περιπτώσεων στα ημερήσια πινάκια, από 30 σήμερα. Δεν είναι ντροπή για μας να επεμβαίνει ακόμη και στα δικαστήρια; Εκτός αυτού, γράφει ότι από τους 23.073 προγραμματισμένες πλειστηριασμούς, οι 11.318 ή το 49%, έχουν πραγματοποιηθεί, ενώ οι 11.658 ή το 50,5%, αναβλήθηκαν. Τις περισσότερες φορές, βέβαια, τα πάγια καταλήγουν στις τράπεζες, σύμφωνα επίσης με τη 13η αξιολόγηση.

Φυσικά, όπως έχει διαπιστωθεί στο παρελθόν, θα τα πουλήσουν οι τράπεζες με το πρόγραμμα «ΗΡΑΚΛΗΣ» με ζημιά, κάτι που με το «hive down» δεν τις απασχολεί- καθόλου δεν τις απασχολεί- αφού το Δημόσιο παρέχει εγγύηση και μάλλον θα προστεθεί αργότερα στο χρέος μας, απ’ ότι καταλαβαίνω.

Δεν είναι, αλήθεια, ντροπή να βοηθάει το δημόσιο την κερδοσκοπία; Γιατί δεν λαμβάνονται τα ίδια μέτρα για τα κόκκινα δάνεια ύψους 661 εκατομμυρίων της Νέας Δημοκρατίας και του ΠΑΣΟΚ; Δεν είναι εύλογη απορία του κόσμου;

Τέλος, η 13η αξιολόγηση αναφέρεται στο Ταμείο Χρηματοπιστωτικής Σταθερότητας, που έχει χάσει τα κεφάλαιά του των 45 δισεκατομμυρίων ευρώ, με τις καταστροφικές ανακεφαλαιοποιήσεις, που επιβάρυναν το δημόσιο χρέος μας, χωρίς να συνυπολογίσουμε τον αναβαλλόμενο φόρο με το hive town και τις εγγυήσεις του ΗΡΑΚΛΗ. Επομένως, υπάρχει πρόβλημα λειτουργίας του, ενώ οι τράπεζες έχουν πρόβλημα κεφαλαιοποίησης, όπως αναγράφεται στην τελευταία έκθεση νομισματικής πολιτικής της Τράπεζας της Ελλάδος. Το σημαντικότερο είναι, όμως, το ότι δεν δανείζουν την πραγματική οικονομία, όπως φαίνεται καθαρά από την έκθεση του γραφείου προϋπολογισμού της Βουλής, ενώ ο Διοικητής της Τράπεζας της Ελλάδος, δεν ντρέπεται με την πρότασή του, να ανταπεξέλθουν οι Έλληνες με την ακρίβεια, θυμίζοντας βέβαια πως πέρυσι τη χαρακτήριζε παροδική, χρησιμοποιώντας τις αποταμιεύσεις τους.

Στο άρθρο 15, εν πρώτοις ο ορισμός του ευάλωτου οφειλέτη, είναι πολύ αυστηρός, ειδικά όταν με τα πρόσφατα επιδόματα, αυτά του 1,1 δις ή 1,3 δις, δεν έχουμε καταλάβει ακόμη, θεωρούνται ως ευάλωτα τα νοικοκυριά με συνολικό εισόδημα έως 30.000 ευρώ. Η ενίσχυση αφορά την επιδότηση των δόσεων των στεγαστικών για 15 μήνες, με το ποσό των 70 ευρώ έως 210 ευρώ, αν το καταλάβαμε σωστά. Το ερώτημα είναι πόσα νοικοκυριά καλύπτονται, ενώ επειδή η δαπάνη κατά το Γενικό Λογιστήριο του Κράτους θα είναι συνολικά 4,8 εκατομμύρια ευρώ, με μία μέση ενίσχυση ύψους 150 ευρώ, θα ωφεληθούν, σύμφωνα με τους δικούς μας υπολογισμούς, περί τα 2.000 νοικοκυριά. Πόσα νοικοκυριά υπολογίζει η κυβέρνηση πώς θα ωφεληθούν; Παρακαλούμε και εδώ για μια συγκεκριμένη απάντηση.

Σε σχέση με την αξία της κύριας κατοικίας στο Δ. Ασφαλώς΄, δεν συμφωνούμε με το να είναι η τιμή της πρώτης προσφοράς, εάν πρόκειται για αυτήν της επισπεύδουσας τράπεζας, η οποία θα πρέπει να εξαιρείται. Παντού σε όλο τον κόσμο εξαιρείται. Αναφέρεται, βέβαια, στην παράγραφο δα΄, πως στους πλειστηριασμούς υπάρχει έκθεση εκτιμητή, όπου όμως δεν βλέπουμε να λαμβάνεται υπόψιν για την αξία, εάν δεν υπάρχει προσφορά. Αντίθετα, στις περιπτώσεις πτώχευσης, λαμβάνεται υπόψη η αντικειμενική αξία. Γιατί μόνο σε αυτές; Γενικότερα, πάντως, πρόκειται για ένα προβληματικό άρθρο, που θα πρέπει κατά την άποψή μας να αποσυρθεί και να διορθωθεί.

 Στο άρθρο 17, η υποβολή της αίτησης για τη χορήγηση συνεισφοράς από το δημόσιο, συνεπάγεται αυτόματα την απώλεια της κύριας κατοικίας, θυμίζοντας παγίδα. Γιατί να μην μπορεί να αλλάξει γνώμη ως ιδιοκτήτης, εάν υποθέσουμε πως βρίσκει τα χρήματα μέσα σε αυτούς τους 15 μήνες; Δεν είναι δίκαιο; Όσον αφορά τα δικαιώματα πληροφόρησης των χρηματοδοτικών φορέων και του δημοσίου, δημιουργούνται πολλά θέματα προστασίας προσωπικών δεδομένων, ενώ εάν απορριφθεί η αίτηση, πώς ασφαλίζεται εδώ η προστασία των ευάλωτων;

Τέλος, στην παράγραφο 7 γ, γιατί δεν μπορούν να υποβληθούν νέες αιτήσεις πέραν των 15 μηνών από την έναρξη ισχύος του παρόντος; Οι επισφάλειες της πανδημίας, μπορεί να φτάσουν στα 11 δισεκατομμύρια ευρώ, όπως έχουμε άρθρο και μπορούμε, αν θέλετε, να το καταφέρουμε στα πρακτικά, οπότε θα υπάρξει σίγουρα ανάγκη. Πόσο μάλλον όταν θα προστεθούν οι επισφάλειες της ακρίβειας και του πολέμου. Πάντως, στον προϋπολογισμό του 2022, έχουν προβλεφθεί μόλις 61 εκατομμύρια για το πρόγραμμα γέφυρα των πληγέντων από την πανδημία, έναντι 477 εκατομμυρίων το 2021.

Στο άρθρο 18, η αναστολή, η προστασία, δηλαδή, δεν συμπεριλαμβάνει τη δέσμευση ή την αναγκαστική εκποίηση άλλων περιουσιακών στοιχείων του οφειλέτη, αλλά μόνο την κύρια κατοικία, κάτι με το οποίο, ασφαλώς, δεν συμφωνούμε.

Και θα κλείσω με το άρθρο 20, όπου η ερώτηση μας είναι εδώ, γιατί η δόση στην παράγραφο 1 καθορίζεται στο 3,5% της αξίας του ακινήτου; Συμφωνούν οι τράπεζες; Η συμμετοχή είναι από 70 έως 210 ευρώ, αλλά δεν υπερβαίνει το 80% της δόσης. Ποιος είναι ο λόγος; Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε κύριε Βιλιάρδο. Εδώ κύριοι συνάδελφοι ολοκληρώθηκαν οι τοποθετήσεις των Εισηγητών και των Ειδικών Αγορητών. Έχουν εγγραφεί να μιλήσουν τέσσερις συνάδελφοι βουλευτές. Ξεκινάμε με τον κύριο Γκιόλα, βουλευτή του ΣΥΡΙΖΑ, για πέντε λεπτά.

**ΙΩΑΝΝΗΣ ΓΚΙΟΛΑΣ:** Ευχαριστώ κύριε Πρόεδρε.

Θέλω να περιλάβω στη σημερινή ομιλία μου, κυρίως, τα αναφερόμενα στη φερόμενη μείωση του ΕΝΦΙΑ. Μια πρώτη γενική παρατήρηση, που νομίζω, έτυχε προβολής και σημασίας και από προλαλήσαντες. Δεν υπάρχει καμία αναφορά για το συνολικό κόστος της παρέμβασης στις σχετικές συνοδευτικές Εκθέσεις. Στην πραγματικότητα, δεν υπάρχουν Εκθέσεις, παρά μόνο μία φημολογούμενη μείωση των βεβαιωμένων φόρων στο συνολικό ποσό των 350 εκατομμυρίων, ποσό που επανατοποθέτησε, ο κ . Υπουργός, με την έναρξη της διαδικασίας στη συνεδρίαση της Πέμπτης και τις έφερε στο ύψος των 360 εκατομμυρίων πάλι αυθαιρέτως και χωρίς επακριβείς υπολογισμούς. Δεν περιέχεται, συνεπώς, επίσημη Έκθεση που να συνοδεύει το νομοσχέδιο, δεν υπολογίζεται καθόλου στην Έκθεση του Γενικού Λογιστηρίου, και κυρίως, δεν περιέχεται αναλυτική αναφορά που να καταδεικνύει τη μέθοδο που πρυτάνευσε για τη μείωση και το ποσοστό της, σε τι ποσοστό ανά κατηγορία ανήλθε αυτό, βάσει ποιων κριτηρίων σε άλλες μειώθηκε και κατά πόσο, σε ποιες έμεινε σταθερή και σε ποιες κατηγορίες και γιατί αυξήθηκε. Δεν υπάρχει, δηλαδή ανάλυση, σκοπιμότητας, πως έγινε η μέτρηση και βάσει ποιων κριτηρίων η αποδοτικότητα των ληφθέντων μέτρων.

Εμβαθύνοντας στις αλλαγές, παρατηρούμε ότι στην ουσία δεν δημιουργούνται νέοι πίνακες για τους φορολογικούς συντελεστές. Ένας μηχανισμός, δηλαδή, ο οποίος είναι περισσότερο τυπολατρικός ανά τιμής ζώνης. Στην ουσία, βλέπουμε μετατοπίσεις στη φορολογική ζώνη ανά κατηγορία. Αυτό μπορεί να φαίνεται άνευ ουσίας και άνευ μεγάλης σημασίας, στην πραγματικότητα όμως υποκρύπτεται μεθόδευση. Επί παραδείγματι: Στα ακίνητα που υπάγονται σε ζώνες από 2.000 έως 3.000 ευρώ οι δύο κλίμακες 2 500 και 2 503 έχουν μείωση τριών κλάσεων και ειδικότερα από το συντελεστή του 4,5 και του 6, που αντιστοιχεί στα 2-2,5 και 2,5- 3 πάμε συλλήβδην και για τα 2 στα 3,7 άρα, σε αντίστοιχα ποσοστά μείωσης 38% και 41% είναι τα ψηλότερα απ’ όλο τον πίνακα.

Αν θέλαμε να εφαρμόσουμε ένα συντελεστή μείωσης προοδευτικού χαρακτήρα, που θα ευνοούσε περισσότερο της χαμηλής αξίας περιουσίας ή έστω σύμφωνα με τη δική σας λογική θα μείωνε εξίσου όλες- πράγμα το οποίο δεν είναι και το κοινωνικά αποδεκτό- θα έπρεπε να είχατε μειώσει τουλάχιστον στο ίδιο ποσοστό και το φόρο των μικρότερης αξίας περιουσιών από τα 750 μέχρι και τα 2000. Όπου τα ποσοστά σαφώς υπολείπονται αυτής της ανώτερης κλάσης που είπα, το 43 κλπ., και είναι μόνον το 3% στη μικρή κατηγορία 24 και 18. Υπολείπονται δηλαδή σαφώς κατά τον πολύ ανώτερο 38 και 41% που ανάγονται στα ακίνητα όπως προείπα αξίας αντικειμενικής 2000 έως 3000 ευρώ. Να σημειώσουμε ότι στη χαμηλή κατηγορία των 750 έως 1051 ευρώ που κατά τεκμήριο ανήκουν στις λαϊκές τάξεις η μείωση είναι μόλις 3%.

Αντίστοιχα μέχρι τις ζώνες των 2000 ευρώ που κατέχει μια συγκριτικά πολύ μεγάλη μερίδα συμπολιτών μας, της «μεσαίας τάξης» που επαίρεστε ότι θέλετε να την ευνοήσετε οι μειώσεις είναι μόλις 24% και 18% ενόψει και σε σύγκριση με τις ανώτερες των 2500-3000- που πλέον δεν τις λες «μεσαίες» είναι προς τα πάνω - και σε αυτές που έχετε επιφέρει μείωση 38% και 41% στις πλέον εύπορες.

Εν τέλει, και σε ακίνητα περιουσίες των 3500 έως 4500 ευρώ σε ζώνη, που δεν είναι ότι ανήκουν στα μεσαία στρώματα, αφού βάσει των τιμών αυτών ένα και μόνο ακίνητο 120 τετραγωνικών κοστίζει από 420.000 έως 540.000 ευρώ. Δεν κάνετε την παραμικρή αύξηση. Αυτοί είναι οι «μεσαίοι» κατ’ εσάς; Ούτε ίχνος κοινωνικής μέριμνας δεν διακρίνεται στις επιλογές σας. Εξακολουθείτε να πιέζετε τους αδύναμους και αυτούς που δεν αντέχουν να επιβαρύνονται ακόμη και τα 100, 200 ευρώ με τον ΕΝΦΙΑ του μικρού διαμερίσματος στις λαϊκές γειτονιές ή ένα παλιό μικρό φτωχόσπιτο σε ένα χωριό στην περιφέρεια, ώστε τα 350 εκατομμύρια ευρώ που θα μειωθούν οι συνολικές εισπράξεις, τελικώς, ελαφρύνουν κυρίως τους μεγαλοιδιοκτήτες.

Το επόμενο σημαντικό σημείο είναι η κατάργηση του συμπληρωματικού φόρου για τα φυσικά πρόσωπα. Πράγματι, παραμένει μόνο στα νομικά πρόσωπα, αλλά μεταφέρεται ο συμπληρωματικός ΕΝΦΙΑ ως επιπρόσθετος στον κυρίως φόρο, αφαιρώντας τόσο νομικά όσο και φυσικά πρόσωπα. Παρατηρούνται επίσης, εξωφρενικές μειώσεις, αλλά για ποιους πάλι; Πάλι για τους εύπορους. Αποκλείοντας λοιπόν από το συμπληρωματικό φόρο το διόλου ευκαταφρόνητο όριο της αξίας των 250 χιλιάδων, - που τα 300 και τα 400; - το όριο πλέον ορίζεται στις 400.000 ευρώ, με εκπτώσεις που ξεκινούν από το 60% και καταλήγουν για αξίες πάνω από τα δύο εκατομμύρια σε έκπτωση της τάξης του 13,4%. Δηλαδή, τα αντικείμενα αξίας 2 εκατομμυρίων. Μπορεί να φαίνεται η μείωση αυτή μικρή, αλλά εδώ γιατί δεν ακολουθείτε το παράδειγμα του κυρίως φόρου;

Ας πάρουμε λοιπόν ένα πρακτικό παράδειγμα για να αποδείξουμε ότι οι αυξήσεις στις αντικειμενικές ζώνες άνω των 5.000 ευρώ είναι καθαρά επικοινωνιακές και ότι επικαλύπτονται από τις αλλαγές στον συμπληρωματικό ΕΝΦΙΑ. Το συγκεκριμένο παράδειγμα και μ αυτό κλείνω. Σπίτι 300 τετραγωνικών μέτρων στη ζώνη άνω των 5.000 ευρώ, - δυστυχώς δεν υπήρχαν και παραδείγματα και όφειλα κι εγώ με τους συνεργάτες μου να βρούμε και να αποτιμήσουμε κάποια - που είναι η ζώνη που συγκεκριμένα επικαλείστε την αύξηση σε ποσοστό 25% έτσι αναγράφει, πλήρωνε κυρίως φόρο 3.900 ευρώ. Τώρα πληρώνει 4.860 κατ’ εσάς αύξηση. Επιβάρυνση δηλαδή 960 ευρώ. Η μείωση όμως μέσω του μειωμένου επιπρόσθετου φόρου που αντικαθιστά τον συμπληρωματικό αν αυτό το ακίνητο αξίζει 1.000.000, είναι 7.000 ευρώ. Συνολική επιβάρυνση μηδέν. Συνολική μείωση 2.540 ευρώ. Άρα και γι’ αυτούς τα υψηλά, τα ρετιρέ που λέμε, της τάξης των 5.000 τετραγωνικών και άνω για τα οποία δήθεν επιβάλλετε αύξηση, στην πραγματικότητα έχουν όφελος, έχουν μείωση, καθόλου υποδεέστερη αυτών που θα έπρεπε αντικειμενικά. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Γκιόλα. Τον λόγο τώρα έχει για 5 λεπτά, ο βουλευτής του ΣΥΡΙΖΑ, ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ κύριε Πρόεδρε. Κύριε Υπουργέ, στο τέλος της προηγούμενης συνεδρίασης σας διέκοψα βέβαια και ζητώ συγγνώμη γι’ αυτό, αναφέρατε, ότι είχα την αρμοδιότητα ως Υφυπουργός. Δεν είχα ούτε αποκλειστική, ούτε και συντρέχουσα αρμοδιότητα με το θέμα των αλκοολούχων ποτών.

Ας τα πάρουμε λίγο από την αρχή για τρία λεπτά κύριε Υπουργέ να πούμε κάποια πράγματα με το όνομά τους. Στη δεκαετία του 1980, το 1986 ή το 1987, κατοχυρώθηκαν ως γεωγραφικές ενδείξεις τέσσερα προϊόντα. Πρώτο, Τσικουδιά Κρήτης. Δεύτερο, Τσίπουρο Θεσσαλίας. Τρίτο, Τσίπουρο Μακεδονίας. Και τέταρτο, Τσίπουρο Τυρνάβου. Από το 1986 και 1987, η προστασία αυτή ήταν έναντι των άλλων χωρών. Η Ιταλία αντίστοιχα, κατοχύρωσε την Γκράπα. Δεν μπορούν σε καμία περίπτωση ούτε οι Ιταλοί, ούτε οι Ισπανοί, να χρησιμοποιήσουν ότι βγάζουν Ισπανικό τσίπουρο.

Μέχρι και σήμερα, κύριε Υπουργέ, αυτά τα προϊόντα μπορούν να τα εμπορευθούν όλοι, είτε είναι οι διήμεροι, που συνήθως είναι οι αγρότες, είτε είναι οι συστηματικοί ποτοποιοί, οι μεγάλες βιομηχανίες. Δεν αναφέρομαι στα των φορολογικών, αλλά καθαρά στην ονομασία μέχρι και σήμερα. Δυστυχώς, το 2017 κατατέθηκε ένας τεχνικός φάκελος, και σκοπίμως λέω τεχνικός και δεν ήταν πολιτική απόφαση, ο όποιος τεχνικός φάκελος δεν ωφελεί ούτε τους αποσταγματοποιούς τους διήμερους, αλλά ούτε και τους συστηματικούς. Γιατί το μόνο που κάνει είναι ότι κάνει ζημιά στους διήμερους, διότι αυτός ο φάκελος λέει ότι πλέον θα μπορεί δικαιούχος στο τσίπουρο και την τσικουδιά να είναι αυτός ο οποίος το εμφιαλώνει, αλλά θα το παράγει παραδοσιακά. Αδιέξοδο.

Οι άνθρωποι που το παράγουν παραδοσιακά σε όλη την Ελλάδα το τσίπουρο και την τσικουδιά, δεν μπορούν να το εμφιαλώσουν, διότι, σύμφωνα με τον νόμο περί αιθυλικής αλκοόλης, το ν.2424/2001, όχι το ν. 2960, που είναι ο τελωνειακός, απαγορεύεται η εμφιάλωση στους διήμερους και μπορούν να το πουλάνε χύμα. Οι δε συστηματικοί, ενώ μπορούν να το εμφιαλώσουν, δεν μπορούν εκ των πραγμάτων να το παράξουν παραδοσιακά. Είδατε κάποιον; Ερώτηση, μέχρι σήμερα, κύριε Υπουργέ, έκανε χρήση αυτού του φακέλου – μπορεί να κάνω λάθος – έστω μία εταιρεία συστηματικής ποτοποιίας; Αυτό τι σημαίνει ότι είναι ανώφελο και για αυτούς, ότι αυτός ο φάκελος δεν βοηθά ούτε αυτούς, απλά ζημιώνει τους διήμερους.

Έρχεται το ερώτημα τώρα, μπορείτε να το αλλάξετε; Γιατί το να λέτε ότι «κοιτάξτε εδώ τι έκανε η προηγούμενη Κυβέρνηση», αυτό, ειλικρινά, δεν είναι μια υπεύθυνη αντιμετώπιση. Το θέμα είναι ότι σήμερα, με το νομοσχέδιο που θα ψηφιστεί μεθαύριο, απαλείφετε τον όρο τσίπουρο και τσικουδιά και μπορεί κάποιος βουλευτής, ειδικά κυβερνητικός, να πει ότι υποχρεώνεται η Κυβέρνηση. Υποχρεώνεστε; Κατά την άποψή μας, δεν υποχρεώνεστε, γιατί αν ήσασταν υποχρεωμένοι να απαλείψετε τον όρο τσίπουρο και τσικουδιά, θα κάνατε κάτι πολύ απλό. Θα αναφερόταν αυτή η υποχρέωση στην αιτιολογική έκθεση του νόμου, οπότε είναι δικαιολογία το ότι ήταν λάθος, ξεκάθαρα.

Διότι ξέρετε ποια είναι η ζημιά; Θα δημιουργηθούν καρτέλ. Εκτός αν αυτό θέλετε. Από τη στιγμή που ο διήμερος δεν θα μπορεί να το παράγει εμπορικά, τι θα το κάνει το τσίπουρο ή την τσικουδιά; Σήμερα μπορεί και το πουλάει, διότι υπάρχουν οι διήμεροι και οι συστηματικοί. Μετά στην αγορά θα μείνει μόνο η συστηματικοί ποτοποιία, με αποτέλεσμα να δημιουργηθεί καρτέλ, κύριε Υπουργέ, εκτός αν αυτό θέλετε. Συνεπώς, νομικά δεν δεσμεύεστε ούτε από τον τεχνικό φάκελο, ξεκάθαρο, και να βρεθεί ένας σε αυτή την αίθουσα, να πει, «ναι, δεσμεύομαι νομικά να απαλείψω τον όρο τσίπουρο ή τσικουδιά», όπως και να χαρακτηρίσει κάποιος αυτόν τον τεχνικό φάκελο, ο όποιος κατατέθηκε το 2017.

Συνεπώς, πρέπει να αντικαταστήσετε το άρθρο 27, αλλά και το 34, έχω την εντύπωση, που απαλείφει τη λέξη τσίπουρο και τσικουδιά, αφενός και αφετέρου, να δηλώσετε, ναι, ότι μπορείτε, έχετε την πολιτική βούληση – είναι καθαρά τώρα θέμα πολιτικό – να τροποποιήσετε τον φάκελο.

Ξέρετε, κύριε Υπουργέ, το άρθρο 31 το ορίζει! Μπορεί να τροποποιηθεί ο φάκελος ξεκάθαρα, διότι είναι στη διακριτική ευχέρεια του κράτους - μέλους η κατάθεση του φακέλου, δεν είναι υποχρέωση. Σας είπα ότι από τη δεκαετία του ’80 κατοχυρώθηκαν ως γεωγραφικές ενδείξεις αυτά τα προϊόντα. Εν συνεχεία, μπορεί κάθε κράτος - μέλος να καταθέτει φακέλους για να βελτιώνει, να αποσαφηνίζει ό,τι κατά την άποψή του. Αυτοί οι φάκελοι, όμως, μπορούν να τροποποιηθούν και δεν είναι δικαιολογία ότι σήμερα απαλείφετε τον όρο τσίπουρο και τσικουδιά με την ύπαρξη του τεχνικού φακέλου.

Κλείνω με το γεγονός ότι φαίνεται πόσο μεγάλη εμπορική αξία έχει η νόμιμη ονομασία, η συνήθης, τσίπουρο και τσικουδιά, από τη στάση κάποιων συγκεκριμένων από την συστηματική ποτοποιία, οι οποίοι, με αυτό το νομοσχέδιο εάν θα ψηφιστεί ως έχει, θα είναι οι αποκλειστικοί δικαιούχοι εμπορίας των προϊόντων τσίπουρο και τσικουδιά.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε τον κ. Κόκκαλη.

Η συνεδρίαση θα ολοκληρωθεί με την τοποθέτηση του Προέδρου της Επιτροπής μας κ. Σταύρου Καλογιάννη.

**ΣΤΑΥΡΟΣ ΚΑΛΟΓΙΑΝΝΗΣ**: Ευχαριστώ πολύ, κύριε Πρόεδρε.

Θέλω να κάνω μία γενική αναφορά στο σχέδιο νόμου το οποίο συζητάμε, σχέδιο νόμου πολύ σημαντικό, κατά την άποψή μου.

Να αναφερθώ αρχικά στον ΕΝΦΙΑ, ο οποίος μειώνεται περαιτέρω και στη συνέχεια σε δύο άρθρα του νομοσχεδίου. Είναι πολύ θετική η συνολική νέα μείωση του ΕΝΦΙΑ η οποία οδηγεί σε μεσοσταθμική συνολική μείωση κατά 35 % από τον ερχόμενο μήνα, μια μείωση η οποία βοηθάει ουσιαστικά το 80% των συμπολιτών μας να καταβάλουν συνολικά ετησίως 1 δις ευρώ λιγότερα και αυτό ασφαλώς πρέπει να πιστωθεί στην πολιτική ηγεσία του Υπουργείου Οικονομικών. Είναι μία πολιτική που έχει, ασφαλώς, κοινωνικό πρόσημο και, μάλιστα, ισχυρό και έρχεται ως συνέχεια προηγούμενης μείωσης το 2019.

Πέραν αυτών, καταργείται ο συμπληρωματικός φόρος φυσικών προσώπων, αλλάζει υπολογισμός του κύριου φόρου φυσικών προσώπων και επέρχονται τροποποιήσεις στον ΕΝΦΙΑ, έτσι ώστε αυτός να καταστεί πιο δίκαιος και, βεβαίως, πιο αναλογικός.

Θα αναφερθώ στα άρθρα 49 και 50 του νομοσχεδίου και, μάλιστα, θα μου επιτρέψετε να ξεκινήσω αντίστροφα πρώτα από το άρθρο 50 και να καταλήξω στο άρθρο 49.

Το άρθρο 50 αναφέρεται στην επιστροφή του Ειδικού Φόρου Κατανάλωσης Πετρελαίου και αφορά αποκλειστικά σε γεωργική χρήση. Ασφαλώς, μία ρύθμιση στη σωστή κατεύθυνση, που επίσης πιστώνεται στην πολιτική ηγεσία του Υπουργείου Οικονομικών και το καταθέτω ευθέως. Πρέπει, όμως, να δούμε, κύριε Πρόεδρε, στο πλαίσιο των ασφυκτικών οικονομικών περιθωρίων εντός των οποίων κινείται η χώρα, τη δυνατότητα να συμπεριλάβουμε στη ρύθμιση τους κτηνοτρόφους και τους μελισσοκόμους. Είναι δύο κατηγορίες επαγγελματιών οι οποίες πλήττονται πολύ από τις αυξημένες τιμές στα καύσιμα, όπως έχουν πληγεί και από τις αυξημένες τιμές στις ζωοτροφές, και, γνωρίζοντας την ευαισθησία και του Υπουργού και του παρόντα Υφυπουργού Οικονομικών κ. Βεσυρόπουλου για το θέμα, τους παρακαλώ να εξαντλήσουν κάθε δυνατότητα στην κατεύθυνση να περιληφθούν οι κτηνοτρόφοι και οι μελισσοκόμοι στη ρύθμιση του άρθρου 50.

Περνάω στο άρθρο 49 του νομοσχεδίου που αναφέρεται στον συντελεστή αξιοποίησης οικοπέδου. Θα δώσω ένα πολύ χαρακτηριστικό, θα έλεγα τρανταχτό, παράδειγμα για την εφαρμογή λανθασμένων συντελεστών αξιοποίησης οικοπέδων κατά το παρελθόν. Κάνω μια πολύ μικρή αναδρομή και αναφέρομαι στον Οικισμό Αμφιθέας των Ιωαννίνων, ο κ. Βεσυρόπουλος το γνωρίζει πάρα πολύ καλά, τον έχω απασχολήσει δεκάδες φορές.

 Ένας οικισμός με τιμή ζώνης 950 ευρώ, χαρακτηρισμένος παραδοσιακός βάσει των διατάξεων του προεδρικού διατάγματος του 1979. Αναφέρομαι στο διάταγμα Ζαγορίου. Ο συντελεστής δόμησης στην περιοχή είχε οριστεί 0,8, η αρτιότητα στην εντός ορίων οικισμού περιοχή σε 1.000 τετραγωνικά. Τα αναφέρω αυτά, διότι ο ΣΑΟ επηρεάζεται από διάφορες παραμέτρους, όμως έχουμε το προεδρικό διάταγμα του Ζαγορίου που θέτει ανώτατο όριο δόμησης τα 400 τετραγωνικά μέτρα για κατοικία, ανεξάρτητα από την επιφάνεια του οικοπέδου. Λόγω υπολογισμού του ΕΝΦΙΑ, βάσει προηγούμενης απόφασης παλιότερης εδώ και δεκαετίας του Υπουργείου Οικονομικών, έχουν δημιουργηθεί τεράστια προβλήματα στους κατοίκους του εν λόγω οικισμού χωρίς οι κάτοικοι της Αμφιθέας να ευθύνονται σε οτιδήποτε. Μετά από αγώνες μιας δεκαετίας, λοιπόν, των κατοίκων, επιτρέψτε μου να πω και δικές μου και άλλων, το Υπουργείο Οικονομικών διόρθωσε τον συντελεστή το 2020 και από 0,8 κατέβηκε σε 0,0464 το 2020. Αυτή η πολύ θετική εξέλιξη πιστώνεται αποκλειστικά στον κ. Βεσυρόπουλο και τον ευχαριστώ για ακόμη μία φορά δημοσίως.

 Αποτέλεσμα, για ένα συμπολίτη μας ενώ ο ΕΝΦΙΑ μέχρι το 2019, βάσει του λανθασμένους ΣΑΟ, ανερχόταν σε 35 περίπου χιλιάδες ευρώ το έτος, επαναλαμβάνω κύριε Υπουργέ 35.000 ευρώ το έτος, το 2020 έπεσε σε 3.300 ευρώ, στο ένα δέκατο. Έχω μαζί μου τα σχετικά επίσημα στοιχεία από την αρμόδια οικονομική υπηρεσία, τα οποία θα σας καταθέσω. Η διόρθωση του συντελεστή αξιοποίησης οικοπέδου, έδωσε πραγματικά πολύ μεγάλη ανάσα σε αυτούς τους συμπολίτες. Παραμένει, όμως, ένα εξίσου πολύ μεγάλο θέμα, που έχει να κάνει με τον ΕΝΦΙΑ παρελθόντων ετών ο οποίος υπολογιζόταν με τον συντελεστή αξιοποίησης οικοπέδου ίσο με 0,8.

Ενδεικτικά αναφέρω ότι συμπολίτης μας βρίσκεται χρεωμένος, ένας γιατί είναι πολλές δεκάδες εκατοντάδες οι κάτοικοι της Αμφιθέας, χρεωμένος στην οικονομική υπηρεσία με το ποσό των 350 χιλιάδων ευρώ. Έχω μαζί μου επίσημα στοιχεία, θα καταθέσω και τον σχετικό πίνακα στα Πρακτικά. Συγκεκριμένα, το αρχικό βεβαιωθέν ποσό είναι 362.000 ευρώ. Κατέβαλε εξ αυτών κάποια ποσά, αυτά που έχει τη δυνατότητα ο άνθρωπος να καταβάλει. Οι προσαυξήσεις και οι τόκοι είναι 157.000 ευρώ και το συνολικό ποσό της οφειλής του στην αρμόδια οικονομική υπηρεσία των Ιωαννίνων ανέρχεται σε 504.000 ευρώ. Επαναλαμβάνω, χωρίς καμία δική του ευθύνη.

 Έχει φτάσει η στιγμή, αγαπητέ κύριε Υφυπουργέ, απευθύνομαι προσωπικά σε εσάς, πρέπει με μια νομοθετική πρωτοβουλία σας να προχωρήσουμε σε μια δίκαιη λύση γι’ αυτούς τους συμπολίτες, οι οποίοι βρίσκονται καταχρεωμένοι επαναλαμβάνω στις οικονομικές υπηρεσίες, χωρίς να έχουν καμία απολύτως ευθύνη. Είναι μοναδική ευκαιρία, είστε το καθ’ ύλην αρμόδιο πρόσωπο. Συζητάμε ένα πολυνομοσχέδιο πολύ σημαντικό επαναλαμβάνω του Υπουργείου Οικονομικών και περιμένουμε να δώσετε λύση σε αυτό το πολύ δίκαιο αίτημα. Ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Λεονταρίδης.

 **ΘΕΟΦΙΛΟΣ ΛΕΟΝΤΑΡΙΔΗΣ**: Κυρίες και κύριοι συνάδελφοι, το παρόν σχέδιο νόμου στην παρούσα εξαιρετικά δύσκολη οικονομική συγκυρία που διανύουμε, έρχεται να δώσει στο μέτρο του δυνατού και εντός των δημοσιονομικών περιθωρίων που διαθέτουμε, λύσεις που θα ανακουφίσουν πολλά νοικοκυριά από το υπέρμετρο, είναι αλήθεια, βάρος που καλούνται να σηκώσουν λόγω των ιδιαίτερα δυσμενών διεθνών συνθηκών. Συνοδεύεται επίσης, από πολύ σημαντικές τροπολογίες για την οικονομική στήριξη του κόσμου, ενώπιον του πρωτοφανούς κύματος ακρίβειας που όλοι μας βιώνουμε.

Με αυτό, λοιπόν, το νομοσχέδιο υλοποιούνται οι πρόσφατες εξαγγελίες της κυβέρνησης μας, για περαιτέρω μείωση του ΕΝΦΙΑ, την προστασία της πρώτης κατοικίας των πιο ευάλωτων δανειοληπτών, τον εκσυγχρονισμό του πλαισίου λειτουργίας της επιτροπής κεφαλαιαγοράς, την ενσωμάτωση στην ελληνική νομοθεσία κοινοτικών οδηγιών, καθώς και επείγουσες φορολογικές και τελωνειακές ρυθμίσεις, για την αντιμετώπιση ιδίως της ενεργειακής κρίσης. Ανάμεσα στα πέντε μέρη από τα οποία αποτελείται, θα ήθελα να κάνω ιδιαίτερη αναφορά σε δύο. Το ένα είναι το πρόγραμμα συνεισφοράς του δημοσίου, σε ευάλωτους οφειλέτες. Πρόκειται για ένα νέο πρόγραμμα, που παρέχει κρατική επιδότηση της δόσης του στεγαστικού δανείου των ευάλωτων οφειλετών, που θα κυμαίνεται από 70 έως 210 ευρώ μηνιαίως, ανάλογα με τη σύνθεση του νοικοκυριού. Στόχος είναι η αποφυγή κατασχέσεων, πλειστηριασμών και εξώσεων. Η διάρκεια του προγράμματος θα είναι 15 μήνες. Δικαιούχοι θα είναι οφειλέτες των οποίων το συνολικό εισόδημα δεν υπερβαίνει τις 7.000 ευρώ για μονοπρόσωπο νοικοκυριό, προσαυξανόμενο κατά 3.000 ευρώ για κάθε μέλος έως 25.000 ευρώ ετησίως και δεύτερο, η συνολική φορολογητέα αξία της ακίνητης περιουσίας δεν υπερβαίνει τα 120.000 για μονοπρόσωπο νοικοκυριό, προσαυξανόμενη κατά 15.000 ευρώ για κάθε πρόσθετο μέλος και έως τις 180.000 ευρώ.

Έτσι, με την υλοποίηση στοχευμένων προγραμμάτων και δράσεων, η κυβέρνηση δημιουργεί ένα ολοκληρωμένο και πολυεπίπεδο πλέγμα μέτρων στήριξης ευάλωτων νοικοκυριών, που πλήττονται από τις οικονομικές επιπτώσεις τόσο της πολυετούς οικονομικής κρίσης όσο και της πρόσφατης υγειονομικής και ενεργειακής κρίσης, προκειμένου να ξεπεράσουν τις παρούσες οικονομικές δυσκολίες το συντομότερο δυνατόν. Επίσης, το Υπουργείο Οικονομικών με τα νομοθετικά και ψηφιακά εργαλεία που έχει εισαγάγει κατά τα τελευταία έτη, αντιμετωπίζει ορθολογικά και μεθοδικά το πρόβλημα της υπερχρέωσης νοικοκυριών και επιχειρήσεων.

Το δεύτερο μέρος στο οποίο θα ήθελα να κάνω ιδιαίτερη μνεία, είναι για το μειωμένο ΕΝΦΙΑ. Συγκεκριμένα, προβλέπεται η δεύτερη κατά σειρά μείωση φόρου, σύμφωνα με τις προεκλογικές δεσμεύσεις, ενισχύοντας έτσι το διαθέσιμο εισόδημα των νοικοκυριών στη σημερινή δύσκολη συγκυρία. Γίνονται, δηλαδή, οι αναγκαίες τροποποιήσεις λόγω αναπροσαρμογής των αντικειμενικών αξιών, οι οποίες εφαρμόζονται από την 1η Ιανουαρίου 2022. Επιπλέον, καταργείται ο συμπληρωματικός φόρος φυσικών προσώπων και αλλάζει ο υπολογισμός του κύριου φόρου τους.

Πιο συγκεκριμένα, με την αλλαγή των διατάξεων περί ΕΝΦΙΑ, υπηρετούνται 4 βασικοί στόχοι. Ο πρώτος στόχος είναι να πληρώνουμε μεσοσταθμικά 13% λιγότερο φόρο σε σχέση με πέρσι και 34% λιγότερο σε σχέση με το 2018. Ο δεύτερος στόχος είναι ότι ο φόρος μειώνεται για τη συντριπτική πλειοψηφία των πολιτών, παρά τη σημαντική αύξηση των αντικειμενικών αξιών. Συγκεκριμένα, 8 στους 10 πολίτες θα πληρώσουν φόρο ακίνητης περιουσίας το 2022, δηλαδή περίπου 5 εκατομμύρια φορολογούμενοι, θα δουν από φέτος ακόμη μεγαλύτερη μείωση του ΕΝΦΙΑ. Ο τρίτος στόχος είναι ότι ενισχύεται η κοινωνική δικαιοσύνη και η συνοχή και ο τέταρτος στόχος είναι η διευκόλυνση των πολιτών στην καταβολή του, καθώς ο νέος μειωμένος ΕΝΦΙΑ μπορεί να πληρώνεται σε 10 δόσεις. Εδώ θέλω να αναφέρω δύο παραδείγματα στην εκλογική μου περιφέρεια τις Σέρρες. Διαμέρισμα στις Σέρρες α΄ ορόφου, 100 τ.μ. με τιμή ζώνης αμετάβλητη στα 750 ευρώ, πλήρωσε το 2021 φόρο 220,5 ευρώ, ενώ το 2022 θα πληρώσει φόρο 147 ευρώ, δηλαδή μειωμένο κατά 33,33%.

 Επίσης, διαμέρισμα πρώτου ορόφου 150 τετραγωνικών μέτρων 20ετίας με τιμή ζώνης 850 ευρώ, πλήρωσε το 2021 φόρο 382,80 ευρώ. Το 2022, η τιμή ζώνης ανέρχεται στα 1.200 ευρώ. Αύξηση, δηλαδή, 23,53% και ο φόρος που αναλογεί είναι 231 ευρώ μειωμένος κατά 39,66%.

 Επίσης, περιλαμβάνονται ρυθμίσεις φορολογικού και κοινωνικού χαρακτήρα για τα ακόλουθα. Πρώτον, με τη διάταξη του άρθρου 50, το πετρέλαιο εσωτερικής καύσης diesel κινητήρων που χρησιμοποιείται αποκλειστικά στη γεωργία και κτηνοτροφία, φορολογείται για το έτος 2022 με μηδενικό συντελεστή ειδικού φόρου κατανάλωσης.

Δεύτερον, με το άρθρο 51, τα λιπάσματα μετατάσσονται από το μειωμένο συντελεστή ΦΠΑ 13% στο υπερμειωμένο συντελεστή ΦΠΑ 6%, προκειμένου να παρασχεθεί η δυνατότητα στους αγρότες και τους σχετιζόμενους με την αγροτική παραγωγή να προμηθεύονται στο εσωτερικό της χώρας τα εν λόγω αγαθά με μικρότερη επιβάρυνση. Εδώ θέλω να συμπληρώσω ότι όσον αφορά τις ζωοτροφές για τους κτηνοτρόφους επιβάλλεται λόγω του ότι οι τιμές αγοράς έχουν ξεφύγει σε επίπεδα 0,40 λεπτά για το καλαμπόκι και 0,39 λεπτά για το τριφύλλι, ότι πρέπει να ληφθούν πρόσθετα μέτρα.

Επίσης, με τα νέα μέτρα που ανακοινώθηκαν την προηγούμενη εβδομάδα ύψους 1,12 δισεκατομμύριων ευρώ και αφορούν την τόνωση του εισοδήματος στους χαμηλοσυνταξιούχους και ειδικές κατηγορίες συμπολιτών μας, τη στήριξη των οικογενειών με παιδιά, τη νέα αύξηση της επιδότησης του λογαριασμού ρεύματος, τη μερική απορρόφηση των αυξήσεων στα καύσιμα με ενίσχυση 0,22 λεπτά, τις ειδικές μέριμνες για τους αγρότες και τις μικρομεσαίες επιχειρήσεις, δεν σημαίνει ότι επιλύουμε συνολικά το πρόβλημα της ακρίβειας της ενεργειακής κρίσης, αλλά ανακουφίζουμε ως ένα βαθμό όπως κάναμε και την περίοδο της πανδημίας τα νοικοκυριά και τους επαγγελματίες.

Κυρίες και κύριοι συνάδελφοι, η Κυβέρνηση μέσα στο ιδιαίτερα διεθνές οικονομικό περιβάλλον που είναι δυσμενές, όπου βρισκόμαστε για άλλη μια φορά, αποδεικνύει έμπρακτα ότι παραμένει αρωγός στον πολίτη εξαντλώντας κάθε δημοσιονομικό περιθώριο που έχει στη διάθεσή της για τη στήριξή του. Εν αντιθέσει με την αντιπολίτευση που ενώ γνωρίζει το νέο περιβάλλον, λόγω και του πολέμου στην Ουκρανία, δεν προσφέρει ούτε μια σταγόνα συναίνεσης. Ο κόσμος όμως κρίνει με δίκαιο τρόπο και την Κυβέρνηση και την Αντιπολίτευση. Σας ευχαριστώ.

 **ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Σας ευχαριστούμε πολύ κι εμείς.

Κυρίες και κύριοι συνάδελφοι, ολοκληρώθηκε η 3η συνεδρίαση επί των άρθρων του σχεδίου νόμου του Υπουργείου Οικονομικών. Αύριο θα συνεχίσουμε με τη δεύτερη ανάγνωση στην Αίθουσα Γερουσίας στις 10:00΄.

Καλό σας βράδυ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Λοβέρδος Ανδρέας, Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 18.10΄λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**